הוועדה לענייני ביקורת המדינה, כנסת 25, פרוטוקול מספר 96, 2024-02-19 00:00

מיקי לוי: שלום לכולם

מיקי לוי:  תודה רבה שבאתם

מיקי לוי:  היום יום שני, י' באדר א' התשפ"ד, אני מתכבד לפתוח את ישיבתה של הוועדה לענייני ביקורת המדינה בנושא השפעת משרד הביטחון על גיוס מקודם של מתנדבי שנות השירות על המפעלים החינוכיים החברתיים – דוח מבקר 68ג'

מיקי לוי:      היום 136 ימים לפרוץ המלחמה

מיקי לוי:  134 חטופים עדיין נמצאים בשבי חמאס

מיקי לוי:  אנחנו מחזיקים אצבעות

מיקי לוי:  נתפלל שגם המערכה הזאת תוכרע במהרה וגם חטופינו יחזרו בשלום הביתה חיים

מיקי לוי:      מפעל שנת השירות או הש"שינים, כפי שאנחנו קוראים להם, הוא אחד המפעלים ההתנדבותיים הראויים ביותר שמדינת ישראל הצמיחה מאז הקמתה

מיקי לוי:  זהו בראש ובראשונה מפעל התנדבותי, חינוכי, אשר מאפשר מחד סיפוק, משמעות, חוויית ההתבגרות לבני נוער שסיימו תיכון ונמצאים לפני גיוסם, ומאידך תורמים במגוון תחומים, לרוב בחינוך, אולם גם בחקלאות, עבודה עם אוכלוסיות נצרכות ועוד

מיקי לוי:      כמה אלפים של בני נוער אשר עברו מיונים קפדניים, טרם קבלתם לתוכניות השונות, תורמים שנה נוספת, מבורכת, מעכבים את גיוסם על מנת לעסוק בפעילות מבורכת

מיקי לוי:      לאחרונה התבשרנו כי רבים מהחניכים קיבלו הודעות על הקדמת גיוס, מה ששולף אותם ממקומות שבהם הם מתנדבים ומשאיר פער במפעלים הקולטים, כגון כפרי נוער, פנימיות, תנועות נוער ועוד

מיקי לוי:      ברור לכולנו כי מלחמת "חרבות ברזל" יצרה פערים אשר אילצו את צה"ל לקצר את דחיית השירות לחלק מתלמידי המכינות, הש"שינים ותלמידי הישיבות

מיקי לוי:      אני מבקש בדיון הזה לבחון מספר נקודות

מיקי לוי:  אני אקדים ואומר שהדיון הוא לבקשת חברת הכנסת קארין אלהרר

מיקי לוי:  תודה רבה לך

מיקי לוי:  את כאן גם כדי להאיר

מיקי לוי:      נתוני הקדמת הגיוס – כמה מתוך כלל הש"שינים קיבלו צווי גיוס? זו השאלה הראשונה

מיקי לוי:  מה הקריטריונים שעל פיהם פעל צה"ל בהקדמת הגיוסים? מה היחס בין המתגייסים מבין כפרי הנוער, מפנימיות הנוער ומוסדות הרווחה, ישיבות ההסדר והמכינות הקדם צבאיות?     קראתי מהר

מיקי לוי:  אתם רוצים מההתחלה?     

קריאה: כדאי מההתחלה

מיקי לוי: נתוני הקדמת גיוס – כמה מתוך כלל הש"שינים קיבלו צווי גיוס מוקדמים? נושא נוסף

מיקי לוי:  מה הקריטריונים שעל פיהם פעל צה"ל בהקדמת הגיוסים? מה היחס בין המתגייסים מבין כפרי הנוער, מפנימיות הנוער ומוסדרות רווחה אחרים, ישיבות ההסדר והמכינות הקדם צבאיות? האמת שהשאלה הזאת צריכה קורס - - -     

גלעד קריב: והישיבות הגבוהות הציוניות

מיקי לוי: והישיבות הגבוהות והציוניות

גלעד קריב: השאלות הללו כולן הוגשו בכתב למשרד הביטחון, הוצגו בשתי ישיבות בוועדת החוץ והביטחון

גלעד קריב:  עד לרגע זה אנחנו לא מצליחים לקבל תשובות

מיקי לוי: אז הינה, הוועדה לביקורת המדינה דורשת

מיקי לוי:  זו הוועדה היחידה שאמונה על הרשות המבצעת, ותפקידה היא לבחון את פעולותיה של הרשות המבצעת

מיקי לוי:  לא כל מה שהרשות המבצעת עושה, ברור מאליו, ולכן חברי הכנסת שחברים בוועדה והוועדה עצמה לביקורת המדינה דורשים הסברים

מיקי לוי:  ואם לא יהיו הסברים, ניפגש פה גם בשבוע הבא

מיקי לוי:  ואם לא יהיו הסברים, נביא גם את ראש אכ"א אם צריך

מיקי לוי:  אגב, זו הוועדה היחידה בכנסת שיש לה סמכות להוציא צווי הבאה, כך שאי-אפשר לא לבוא לכאן

מיקי לוי:       אנו רוצים לשמוע על השפעת שליפתם מהמערכות שבהן הם נמצאים, על הפעילות וכו'

מיקי לוי:  שמענו לאחרונה כי צה"ל עובד על תיקון הצווים והערכה מחדש

מיקי לוי:  נבקש לקבל עדכון

מיקי לוי:      דוח המבקר אשר היווה בסיס לדיון הוא אומנם משנת 2017, אבל פעולות הביקורת בדוח נגעו בהיבטים, בפעילות הביטחונית-חברתית של משרד הבטיחות, בדגש על הגברת הרצון והמוכנות של בני הנוער להתגייס לשירות משמעותי בצה"ל

מיקי לוי:  אין ספק כי נוער מתנדב לשנת שירות בהחלט מתכתב עם מטרה זו

מיקי לוי:      אני מבין כי נקודות הביקורת הספציפיות בדוח נוגעות באופן עקיף בלבד בנושא, וזה לא משנה, כי הדוח הזה שימש אותנו כמצע לדיון היום

מיקי לוי:      לפני שאני מעביר את הרשות לחברי הכנסת כדרכי, ולפני שאני מתחיל את הדיון, כמה שיהיה חשוב, יש דברים יותר חשובים, וזה משפחות החטופים, אז בבקשה

מיקי לוי:      מכובדיי, ברוכים הבאים לוועדה לביקורת המדינה

גיל דיקמן: אני אשמח לפתוח

גיל דיקמן:  אני בן דוד של כרמל גת החטופה בעזה

גיל דיקמן:  אני רוצה להודות לכם

גיל דיקמן:  יושבים כאן כמה מבני ובנות הברית הכי גדולים שלנו בכנסת בוועדה הזאת, שמייצגים באופן הכי משמעותי את נושא החטופים

גיל דיקמן:  אנחנו בוועדה לביקורת המדינה

גיל דיקמן:  הביקורת הכי כבדה וקשה שיש לנו על המדינה, לא צריך אפילו להביע, אבל יש לנו את הדרך שלנו לעשות את זה

גיל דיקמן:  כדי שלא נשכח בשום שלב כמה זמן הם כבר שם, וזה מניין הימים, זה הולך ככה: 1 - -     

קריאות: - - 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 49, 50, 51, 52, 53, 54, 55, 56, 57, 58, 59, 60, 61, 62, 63, 64, 65, 66, 67, 68, 69, 70, 71, 72, 73, 74, 75, 76, 77, 78, 79, 80, 81, 82, 83, 84, 85, 86, 87, 88, 89, 90, 91, 92, 93, 94, 95, 96, 97, 98, 99, 100, 010, 102, 013, 104, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 125, 126, 127, 128, 129, 130, 131, 132, 133, 134, 135, 136

גיל דיקמן: 136 ימים, כל יום הוא גיהינום

גיל דיקמן:  אנחנו לא רוצים לחזור בשבוע הבא ולספור 143 ימים

גיל דיקמן:  זה תלוי בכם

גיל דיקמן:  תודה

מיקי לוי: עברנו ביומיים את מספרם של החטופים

מיקי לוי:  134 חטופים לעומת 136 ימים

מיקי לוי:  יומיים מעבר למספר החטופים זה אומר דרשני

מיקי לוי:  זה אומר שהבית הזה לא עשה מספיק כדי להחזיר אותם הביתה

חנה כהן: אני הדודה של ענבר הימן, היא לא השתתפה במסיבה בנובה, היא הייתה הלפרית במסיבה בנובה

חנה כהן:  כשהתחילו המאורעות היא ברחה לקיבוץ בארי, כי שם היא חשבה שהיא תמצא מחסה בין היהודים הטובים, לצערה המקום היה שוקק במחבלים, נאצים, רצחנים, שתפסו אותה ולקחו אותה על אופנוע כשהיא בחיים, הכניסו אותה לתוך עזה

חנה כהן:  שם הם דאגו לרצוח אותה, לרצוח אותה בצורה אכזרית ביותר, הם חוררו לה את כל הגוף, ולמוחרת בטלגרם של חמאס יצאה תמונה כשהיא מובלת בידיים וברגליים עם בני העוולה הנאצים, כשהראש שלה שמוט לאחור, הגרון שלה מלא יריות

חנה כהן:  חשוב לי שתשמעו את כל התיאורים האלה עכשיו, שתהיו חלק מהסיפור, שתרגישו, שתבינו מה אנחנו עוברים

חנה כהן:      ענבר שלנו לא בחיים כבר מהיום הראשון, כשהיא נתפסה, כבר אז הרגו אותה, רצחו אותה

חנה כהן:  מה שאני מבקשת לא להשאיר את ענבר לעסקה האחרונה

חנה כהן:  אין לנו כוח לזה

חנה כהן:  אנחנו לא יודעים מה נשאר מענבר – עצם, צלע – אחרי ארבעה חודשים

חנה כהן:  אין לנו מושג מה נשאר ממנה

חנה כהן:  אנחנו לא יכולים לחכות עוד כמה חודשים לפעימה האחרונה, ולקבל אותה במקרה הטוב בעוד שנה

חנה כהן:  גם ככה ייעלמו הרבה, ולדעתי לא ימצאו הרבה

חנה כהן:  אני מבקשת להציל את הנחטפים החיים, שחיים במערות, לשחרר אותם לשיקום, ואת הנרצחים להביא לקבר ישראל

חנה כהן:       ענבר היא דור שלישי לשואה, ההורים שלנו חשבו שברגע שהם יעלו לארץ הם עולים לארץ שתגן על הילדים שלהם, שתיתן לנו ביטחון, שתיתן לנו את ההרגשה שאנחנו חיים במדינה הנכונה, אבל כנראה שבארץ הזאת לא יהיה ביטחון, לא יהיה לנו שום ביטחון

חנה כהן:  זה מה שקרה עם אזרחים שחטפו אותם מתוך שטח המדינה, ולא אכפת לאף אחד שהם נמצאים שם ארבעה חודשים, מתים וחיים, חלק במערות, חלק מפוזרים בעזה

חנה כהן:  זה לא מעניין אף אחד, כי אם זה היה מעניין מישהו, הייתם מחזירים אותם כבר מזמן

חנה כהן:  אם זה היה אחד הילדים של חברי הכנסת, צר לי להגיד, או של אחד השרים, זה לא היה נמשך כל כך הרבה זמן

חנה כהן:  אנחנו רוצים את הילדים בבית, לא מחר, לא עוד חודש, אנחנו רוצים את כולם אתמול, אתמול בבית, וזה מתבקש, כי הם אזרחי מדינת ישראל שנחטפו מתוך שטח מדינת ישראל, ומדינת ישראל מחויבת להחזיר את כל ה-136 נחטפים הביתה

מיקי לוי: כל מילה

מיקי לוי:  אין לי מה להוסיף

מיקי לוי:  בבקשה

אלי שתיוי: אני אבא של עידן שתיוי, שנחטף מהמסיבה ברגע שהוא רצה להציל שני חברים ולקחת אותם הביתה, ומאז לא שמענו כלום, מלבד שגיא לוז, זיכרונו לברכה, אמר שהוא ראה אותו פצוע קשה

אלי שתיוי:  אז הוא נמצא בעזה פצוע קשה

אלי שתיוי:  אנחנו לא יודעים מה מצבו מאז ה-7 באוקטובר

אלי שתיוי:      מה שאני רוצה להגיד פה – ואתה אמרת שאין דבר כזה לא להגיע לוועדה, כי יש צו הבאה – אני דורש שתביאו את ראש הממשלה בצו הבאה ושיסביר לכם למה הוא מושך את הנציג

אלי שתיוי:  זאת אומרת, אם יש עסקה שהיא עניין של מספרים, כמה מחבלים תמורת הבן שלי, מצדי תשחררו את כל המחבלים תמורת כל החטופים, ואת כולם זה כולם בעסקה אחת, כולל המתים, ללא פעימות

אלי שתיוי:  אין לנו כוח לפעימות, נגמרו לנו הפעימות בלב

אלי שתיוי:  אם מדובר במספרים, שישחרר, ואם מדובר בפעימות, 8, 10, או ימשוך את זה 90 יום כמו שנאמר, כמובן לא להסכים לזה

אלי שתיוי:      אנחנו יודעים שהצבא כבר עם רגלו על הצבא של  חמאס

אלי שתיוי:  צריך להמשיך ללחוץ כמה שיותר, וכן אני מאמין בלחץ, וכן אני מאמין במיטוט חמאס ולהעלים אותו לגמרי

אלי שתיוי:  יש כאלה שיגידו שלא, אלה חילוקי הדעות שלנו במשפחות, אבל זה לא משנה, אנחנו מאוחדים בלהביא את כל החטופים עכשיו

אלי שתיוי:  תודה

מיקי לוי: תודה רבה

דוד ליבשיץ: אני ותיק פה, כבר כמה חודשים

מיקי לוי: לצערי

דוד ליבשיץ: כן

דוד ליבשיץ:  תתפלא, לא תצטרך בשבוע הבא לשלוח צו כדי שאני אגיע

מיקי לוי: אתה מוזמן

דוד ליבשיץ: אני תמיד אבוא לפה

מיקי לוי: בפעם הבאה עם בשורות טובות

קריאה: אמן

יזהר שי: את זה עוד לא הבאנו, לא בשורות ולא טובות

יזהר שי:  אבא של אבא שלי הוא ניצול יחיד למשפחתו בשואה

יזהר שי:  הוא עלה לארץ קצת לפני המלחמה, וכל האחים שלו נשארו, התפללו חזק-חזק באירופה וכולם נשרפו

יזהר שי:  אני לא אגיד "בעזרת השם" כי זה אכזרי מדי, אבל הוא היחיד שהלך לשומר הצעיר, גם למד בחדר, גם בשומר הצעיר, עלה לארץ והוא הנצר היחיד למשפחה שנשאר

יזהר שי:  הוא היה קורא איזה 130 שמות בכל פעם, אותו דבר כמונו, אחים, אחיות, כל מי שנשאר שם בגלל הכסף או בגלל האמונה או בגלל הרצון ולא השכיל לעלות

יזהר שי:  גם כשהוא התחנן שהם יבואו, הם הסבירו לו למה לא, וזו הייתה התוצאה

יזהר שי:       אבא שלי התגייס לצנחנים, זה היה הכבוד הכי גדול שלו, הוא לחם בכל המלחמות, מרמת 67', התשה, 73' וגם בשלום הגליל, 82'

יזהר שי:  הבן שלו, אח שלי, נלחם יחד איתו ב-82', גם אני הייתי, לא במלחמות,  אבל בכאלה וכאלה אירועים, ועכשיו הגענו לשלב המכינות, כי הבן שלי עכשיו במכינה ויש לו תאריך גיוס לעוד חודשיים שהקדימו לו, והבן השני הולך למכינה, מתחיל אותה, אז העסק המשפחתי של חיפוש סבא מקבל ממד משפחתי

יזהר שי:  הבן שלי פה בעוד ועדה

יזהר שי:  אנחנו מחפשים את סבא

יזהר שי:  "מרקואים" שמחפשים את אימא ואת סבא

יזהר שי:  את אימא מצאנו, החזירו לנו אחרי שבועיים

יזהר שי:      אני רק אגיד שנמאס, כל מי שמשלה את עצמו שיחזירו את כולם-כולם, זה ייגמר, ותהיה לנו תמונת ניצחון ונמגר את חמאס – קצת התפקחות

יזהר שי:  יהיו לנו פה נעדרים שנקברו ונחפש אותם 20 שנה, כמו את רון ארד, ושנבוא לתקומה, אם נרגיש שלא עשינו הכול, כשאפשר היה להציל אותם בחיים, הכול, אז יהיו פה משפחות ממורמרות לדורי דורות, שלא עשו הכול להציל

יזהר שי:  אולי גם לא שווה לגייס את הילדים שלהם, אולי לא שווה לחיות במדינה שהפקירה את החטופים שלהם, ואנחנו לא רוצים להגיע לשם

יזהר שי:      הבן שלי יתגייס בעוד חודשיים, אני מאחל לו למצוא את סבא

יזהר שי:  אל תהרסו לנו את התקווה

יזהר שי:  פשוט תתפסו את ראש הממשלה באוזן, תביאו אותו לפה ותשאלו אותו: מה קורה? מה זה המחיר הזה? מה זאת ההרואיות הזאת שנמגר עד הסוף ונהיה חזקים עכשיו? למה על חשבון החטופים? היינו יכולים לעשות את זה 20 שנה, ויש לנו עוד 20 שנה לכסח את הטרור, ואנחנו כמעט הצלחנו להדביר אותו, כמעט-כמעט, מ-67' זה או-טו-טו ולא נשאר טרור, אבל כנראה שזה בין-דורי הטרור הזה

יזהר שי:  עכשיו אנחנו מבקשים פאוזה

יזהר שי:  תביאו לנו את החטופים, תשחררו לנו את הנפש, תנו לנו להיכנס לשבעה, תנו לנו להיכנס לשיקום, ותנו לנו להמשיך לחפש 20 שנה את הנעדרים שנקברו שם, פשוט לגמור את הסיפור

יזהר שי:  תודה רבה

מיקי לוי: תודה

מיקי לוי:  בבקשה

דני קורן: בוקר טוב, אני טייס בחיל אוויר, בוגר מחזור 1987 בקורס טייס יחד עם רון ארד

דני קורן:  רון לא נמצא איתנו כאן, אז ברשותכם אני אדבר בשמו גם קצת על ערכים

דני קורן:      אני סגן אלוף רון ארד, יצאתי למשימת תקיפה בלבנון ב-16 באוקטובר 1976, נטשנו את מטוס הפנטום, הטייס שהיה איתי חולץ במבצע נועז ואני נפלתי בשבי ארגון אמל השיעי בלבנון

דני קורן:  השארתי מאחור את אשתי תמי, ביתי יובל בת שנה וקצת, את אימא שלי בתיה, אחיי וכל החברים שלי

דני קורן:  הייתי בטוח שמדינת ישראל תדאג על פי ערכיה לשחרר אותי

דני קורן:  הספקתי להעביר מסרים מצולמים למשפחה ולמדינה, הייתה עסקת שחרור על הפרק, פספסו את ההזדמנות

דני קורן:  סימן חיים אחרון ממני היה כשהייתי בערך בגיל 30, בגיל של אור אבינתן שנמצא עכשיו בשבי חמאס כבר 136 ימים, ומאז נעלמו עקבותיי

דני קורן:  אלה היו הצילומים האחרונים שלי

דני קורן:  המדינה עשתה מאמצים גדולים מאוד, יקרים מאוד, כדי לגלות שרידים שלי, אך לשווא, עדיין בחזקת נעדר

דני קורן:       הייתי יכול לזכות להזדקן בכבוד עם כל משפחתי, להגיע לגיל 85, הגיל הממוצע, כמו של שלמה מנסור, שהוא המבוגר בין החטופים בחמאס עכשיו, הייתי יכול לחוות יחד עם החברים שלי את התפתחות המדינה, לזכות להגיע לימים אלה, אבל לא זכיתי

דני קורן:       היום על הפרק כאן בוועדה, יש דיון על גיוס, על הצורך הדחוף בלוחמים, צורך אקוטי

דני קורן:  אני משתף אתכם, הייתי מתלבט עכשיו אם הייתי צריך להמליץ לבחור אם להתנדב להיות איש צוות אוויר כמוני, אם הייתי יודע שהמדינה לא עשתה את המקסימום, בעדיפות עליונה על פני כל דבר אחר, כדי לפדות את שבוייה החיילים, את אזרחיה החטופים, שגורלם בסכנה, והם עלולים חס וחלילה להיעלם לעד כמוני

דני קורן:  הדבר בידינו

דני קורן:  תודה

מיקי לוי: תודה רבה

מיקי לוי:  בבקשה

בועז מירן: שלום, אני אח של עמרי מירן, הוא נחטף מנחל עוז, הוא אבא לשתי בנות קטנות, תשעה חודשים ושנתיים ושמונה חודשים

בועז מירן:  דבר ראשון אני רוצה, אולי זה יפתיע, אותי זה לא כל כך מפתיע, לחזק את הממשלה בזה שהיא עצרה את המשא-ומתן

בועז מירן:  אני חושב שמשא-ומתן במצב שאנחנו נמצאים בו צריך להיות מעמדה של כוח, אנחנו פה החזקים

בועז מירן:  צריך להגיע להכנעה של חמאס, ואז לנהל את המשא-ומתן, כשהמטרה היא עסקה אחת בלבד

בועז מירן:  לעסקה אחת נגיע רק כשחמאס יבין שנגמר המשחק

בועז מירן:  אנחנו צריכים להבין שלא יהיו עסקאות בהמשכים

בועז מירן:  יחיא סנוואר לא יוותר על הקלפים שלו עד הסוף, עד שהוא יבין שנגמר המשחק לטוב או לרע מבחינתו

בועז מירן:  מבחינתי העסקה הסופית זה החיים שלו ושל המחבלים שלו תמורת החטופים בסוף, וצריכים להגיע לסוף

בועז מירן:      הביקורת שלי על הממשלה שהיא לא עושה את מה שהיא אומרת

בועז מירן:  בייחוד ראש ממשלה, הוא אומר "להפעיל לחץ"

בועז מירן:  ראינו אותו לפני יומיים בנאום כשהוא טוען שמפעילים לחץ על חמאס

בועז מירן:  לדעתי הוא לא מפעיל לחץ על חמאס

בועז מירן:  במשפט השני שלו הוא מראה שאין לחץ על חמאס כשהוא אומר שהוא עצר את השיחות בגלל שחמאס טיפס על עצים גבוהים, יש לו דרישות הזויות

בועז מירן:  אם יש לו דרישות הזויות, זה אומר שאין עליו מספיק לחץ

בועז מירן:  אז איפה הלחץ שאתה מדבר עליו? הלחץ שאני חושב שצריך להיות זה כניסה מידית לרפיח

בועז מירן:  אנחנו באיחור של ארבעה חודשים

בועז מירן:      ציר פילדלפי, מכל השיחות שלי עם בכירים, הוא פרוץ

בועז מירן:  אנשים עוברים, נכנסים

בועז מירן:  שמענו עכשיו גם על כתב החדשות שהוא פתאום בקטאר אחרי שהוא נפצע

בועז מירן:  ציר פילדלפי פרוץ

בועז מירן:      אני מצטרף פה לעניין של רון ארד

בועז מירן:  אנחנו נמצא פה חטופים שהם באירן

בועז מירן:  מישהו ישלם גם על המחדל הזה

בועז מירן:  פשוט מפקירים פעם שנייה

בועז מירן:  למה לא נכנסים עכשיו לציר פילדלפי? לא מקובל עליי העניין של האמריקאים והמצרים – ממה פוחדים? יש לנו שם חטופים

בועז מירן:  ראש ממשלה וממשלה צריכים להגיד: אנחנו לא רואים בעיניים, אנחנו נכנסים עכשיו עד הסוף ומגיעים להכנעה של חמאס

בועז מירן:  אתה מדבר על לחץ, תעשה לחץ

בועז מירן:  תודה

מיקי לוי: תודה רבה

אתי תם: אני דודה של איתן מור, שנחטף מהמסיבה ברעים, ואני רוצה לומר שכמו שלמחבלים הארורים לא היה אכפת בכלל את מי הם חוטפים, מי אלה, הם קוראים לתושבי העוטף "מתנחלים"

אתי תם:  אצלנו בעם אני נקראת "מתנחלת", אבל מבחינתם כולנו אותו דבר, מבחינתם זה לא משנה מי היה, מה היה, מי המשפחה של איתן, לא אכפת להם כלום, העיקר לטבוח בנו ולשחוט אותנו ולהרוג אותנו

אתי תם:      הבן של עודד, דיברת על הבן שלך שמתגייס להביא את סבא, אז הבן שלי נמצא עכשיו בחאן יונס, ואמרנו לו: אתה מביא את איתן הביתה

אתי תם:  אנחנו כבר מדמיינים את התמונה הזאת שהוא יוצא מהטנק, מושיט יד לאיתן ומביא אותו הביתה בעזרת השם

אתי תם:  אני מקווה שעד שהבן שלך יתגייס כבר סבא יהיה בבית, לא יצטרכו לחפש אותו

קריאה: - - -     

אתי תם:  אין לדעת אבל חייבים להישאר עם תקווה – אני חברת פורום תקווה – ואני רוצה להגיד שאין לנו ברירה

אתי תם:  לצד הכאב, וזה כאב גדול מאוד, ואין יום בלי בכי, וסבא וסבתא שעכשיו יש להם דאגה כפולה, נכד בעזה ועוד נכד בעזה, אחד חטוף, אחד לוחם, אבל אין לנו ברירה

אתי תם:       ההמנון שלנו זה "התקווה", אין לנו מה לעשות פה אם לא תהיה לנו תקווה

אתי תם:  אנחנו בפורום תקווה, אני לא רוצה להגיד את המילה דורשים, אבל בטח מבקשים, כמו שדובר פה, שיהיה מיטוט של חמאס, להיכנס ולכסח להם את הצורה, כי זה מה שהחיילים בשטח רוצים, אני מודיעה לכם

אתי תם:  הבן שלנו מספר משם חוויות לא פשוטות, אבל הם באמת רוצים לנצח, תנו להם לנצח

אתי תם:       ואם אנחנו נאלצים לעשות עסקה עם השטן, אז לא לשכוח אף אחד מאחור

אתי תם:  כמו שכבר אמרו פה, אנחנו מסכימים, אנחנו לא חלוקים

אתי תם:  אנחנו כולם רוצים להביא את הבנים הביתה, אבל שזאת תהיה עסקה אחראית, שדואגת לגורל החטופים ודואגת לגורל אזרחי מדינת ישראל

אתי תם:      אני גרה בשומרון ואני רוצה להגיד לכם שאם ערביי יש"ע יראו שאנחנו מוותרים, מתקפלים, משלמים כל מחיר, אני מודיעה לכם מה יקרה מחר

אתי תם:      מהיישוב שאני גרה בו אפשר לראות את אשקלון ואת כל מישור החוף, וביום של ראות טובה גם את הטכניון

אתי תם:  אני גרה במרחק 25 דקות נסיעה מראש העין

אתי תם:  אתם יודעים מה יקרה? אתם יודעים איזה שמחת תורה תהיה לנו אם ערביי יש"ע יעשו מה שעשו בעוטף עזה? אנחנו עוטף גוש דן, אנחנו צריכים להראות להם מה קורה כשמתעסקים איתנו

אתי תם:  תגמרו אותם, תכריעו אותם, תפחידו אותם

אתי תם:  הם צריכים לבוא למשא-ומתן על ארבע

אתי תם:  קחו מאיתנו את החטופים, רק רדו לנו מהווריד, תעזבו אותנו, צאו לנו מהחיים, ואנחנו לא נצא, אנחנו לא יכולים להרשות לעצמנו לצאת משם, אחרת זה יקרה שוב ושוב

אתי תם:       דיברתם על מלחמה מהצפון, אני מודיעה לכם שערביי יהודה ושומרון הם יותר גרועים מערביי עזה

אתי תם:  אני אומרת לכם מהיכרות אישית יום-יומית איתם

אתי תם:  והם לא היו כאלה

אתי תם:  עד שחמאס לא עלה לשלטון הם לא היו כאלה

אתי תם:  נכנסנו לכפרים וישבנו איתם, והם הגיעו אלינו ליישובים, זה לא היה ככה פעם

אתי תם:  חמאס מוטט גם אותם

אתי תם:      אז אנחנו מבקשים שכל עסקה שתהיה, וברור לנו שתהיה עסקה כי צריך להחזיר אותם הביתה בכל הדרכים האפשריות, שזה יהיה ממקום אחראי ושזה יהיה ממקום של ניצחון

אתי תם:  אני לא יודעת איך מגדירים ניצחון, לכל אחד יש פה תמונת ניצחון משל עצמו

אלי שתיוי: סליחה, קודם כול החטופים - - -     

אתי תם: מי מדבר?     

מיקי לוי: שנייה, חברים יקרים, משפחות יקרות - - -     

אלי שתיוי: זה בלתי אפשרי

אלי שתיוי:  מה שקורה פה ממש צורם לי באוזן ובלב

מיקי לוי: אנחנו מבינים שיש חילוקי דעות

מיקי לוי:  אנחנו מנסים לנהל את זה כמו שצריך

מיקי לוי:  לנו לפחות, לצד הזה, יש מגמה אחת, להחזיר אותם בשלום הביתה

מיקי לוי:  גברתי, את לקראת סיום?     

אתי תם: סיימתי

אתי תם:  תודה רבה

מיקי לוי: תודה רבה לך

מיקי לוי:  אני מאוד מודה לך

שמעון פרס: תודה רבה לכם

שמעון פרס:  אני אחיו התאום של ירון אור

שמעון פרס:  הבן שלו, אבינתן אור, נחטף ב-7 באוקטובר יחד עם נועה ארגמני, בתמונה שכמעט כולם ראו אותה על האופנוע והוא לידה מובל

שמעון פרס:  אנחנו לא יודעים מה קורה איתו

שמעון פרס:  אנחנו דואגים כמו כולם להחזרה שלו

שמעון פרס:       אני רוצה להוסיף פה איזה נקודה

שמעון פרס:  אני יודע שבכנסת הזאת יש מחלוקת רבה לגבי מה אמור להיות: בחירות, מי צריך להיות, מה צריך להיות

שמעון פרס:  אנחנו מודעים לדבר הזה מאוד, ואנחנו מבקשים, כמשפחות חטופים, אני חושב שהרבה יצטרפו אליי, אני לפחות מדבר בשמי, אני לא רוצה לדבר בשם אף אחד אחר, אני מבקש מאוד שהמחלוקת הזאת לגבי מה יהיה בהמשך, בבקשה תעשו את זה אחרי המלחמה ואחרי החזרת החטופים או אחרי החזרת החטופים והמלחמה, כי ברגע שרואים שאנחנו אוכלים אחד את השני, חמאס רואה שאנחנו אוכלים אחד את השני, חוזרים ל-6 באוקטובר, הם יקשיחו את העמדות

שמעון פרס:  המחלוקת הזאת, הבלגן הזה, הרצון של חלק עכשיו לכפות בחירות או מה שלא יהיה, ולא מעניין אותי מי יהיה אחרי הבחירות, באמת לא מעניין אותי, אבל אני יודע שהמאבק הזה או המלחמה הזאת תביא למות החטופים, מכיוון שברגע שהם יראו את זה הם ימתינו כדי לראות איך אנחנו אוכלים אחד את השני, ואז לקבל מה שהם רוצים, ואנחנו צריכים להמתין ולהתאפק, ואני קורא לכם, חברי הכנסת, וכל מי שנמצא פה, לתת יד לאיפוק הזה

שמעון פרס:  אני יודע שזה קשה, כי לא כולם אוהבים את המצב הקיים, אבל להתאפק שנחזיר את החטופים ביחד, ואז לעשות מה שרוצים לעשות

שמעון פרס:       אני רוצה להוסיף עוד נקודה שהיא מאוד חשובה, להחזיר את כל החטופים ביחד, ואמרו את זה קודם פה, לא לעשות פעימות

שמעון פרס:  כל פעימה וכל נתינה של הפסקת אש לכאורה, הציפורניים שלהם יאחזו בקרקע, ואחר כך הם יהיו עם דרישות שלא נוכל לקבל והחטופים לא יחזרו

שמעון פרס:  אנחנו מאוחדים ביחד, להחזיר ביחד את כל החטופים

שמעון פרס:  תודה רבה לכם

מיקי לוי: אני אגיד את דעתי בפעם המאה, ואני לא מתבייש להגיד, סדר העדיפויות שלי, כפרסונה, כבן אדם, חטופים ואחר כך הכרעה

יגאל ידין: שלום, אני הדוד של צחי עידן מנחל עוז, שהבת שלו נרצחה ב-7 באוקטובר בבוקר והוא נלקח בצוהריים לעזה ביחד עם עמרי מירן

יגאל ידין:  אני רוצה דרך הסיפור הקצר שלנו לספר את סיפור משפחת החטופים

יגאל ידין:  אימא של צחי לא ישנה כבר ארבעה חודשים, מנסה לשמור על פאסון, אבל אנחנו שומעים את הבכי שלה בקומה התחתונה, כשהיא לבד, וזה בלתי נתפס מה שקורה היום

יגאל ידין:  אני לא מנסה פה לחלוק על דעות של משפחות חטופים, אני נמצא בצד שלי, ויחד עם צחי אנחנו מנסים להחזיר את שאר החטופות והחטופים שנמצאות ונמצאים במצבים איומים במנהרות התופת של חמאס

יגאל ידין:      אני קורא דרככם, חברי הכנסת, לממשלת ישראל, לנסות ולעשות עסקה ומהר

יגאל ידין:  אין לי פתרונות, אין לי סיפורים ואני לא יודע להגיד לכם איך עושים את הדברים האלה, אתם מבינים הרבה יותר טוב ממני איך עושים עסקאות עם נאצים שמחזיקים את הילדים שלנו כבר ארבעה חודשים, אבל אני אשמח אם תגבירו את המאמצים הדיפלומטיים בעולם, ומה שהכי חשוב לנסות ולצאת מהקופסה ולא לחפש פתרונות מתחת לפנס, אלא לחפש פתרונות במקומות אחרים

יגאל ידין:  תודה על הבמה שנתתם לי פה היום

מיקי לוי: תודה רבה לך

מיקי לוי:  חברי הכנסת, מי מכם במשפט קטן רוצה להגיד משהו?     

יזהר שי: אני רק רוצה לענות לגברת הנכבדה שדיברה מפורום תקווה

יזהר שי:  היא אמרה מתנחלים מהקיבוצים ומתנחלים משם

יזהר שי:  אני מקווה שב-7 באוקטובר למדנו שיעור על הריבים שלנו

יזהר שי:  שני בתים חרבו

יזהר שי:  פעמיים לעשות אותו דבר ולצפות לתוצאה שונה זו חמורות

יזהר שי:  אולי יצא גם לנו משהו

יזהר שי:  צריך לקצוץ את הכנפיים לקיצונים שבינינו, כל אחד במגזר שלו ולהתאחד

יזהר שי:  תודה רבה

מיקי לוי: תודה

מיקי לוי:  חברת הכנסת אלהרר, בבקשה

קארין אלהרר: תודה רבה, אדוני היושב-ראש, אף אחד לא יכול לנסות אפילו ולדמיין מה עובר בליבן ובמוחן של משפחות החטופים

קארין אלהרר:  מה שברור מעל כל צל של ספק, כל מי ששמע את הסיפורים המזעזעים של השבים, מבין דבר אחד, חייבים להחזיר ואתם, לא היום, אתמול

קארין אלהרר:  וטוב תעשה הממשלה אם תפעל מהר ככל שניתן כדי שהדבר הזה יקרה

קארין אלהרר:      ולדיון עצמו - - -     

חנה כהן: אני רוצה לתקן אותך במשהו אם מותר לי, אם אני יכולה

מיקי לוי: אנחנו משתדלים לא פינג-פונג, כי אין לזה סוף

חנה כהן: רק מילה אחת

חנה כהן:  חשוב לי מאוד שבאותה נשימה תזכירי גם את הנרצחים

קארין אלהרר: חד-משמעית

חנה כהן: הם שקופים לפעמים בעיניכם

מיקי לוי: לא

מיקי לוי:  אנחנו מדברים על כולם

מיקי לוי:  מבחינתנו כולם

קארין אלהרר: אני מדברת על כל מי שנמצא בידי האויב, שצריך לחזור

חנה כהן: אני מודה לך

חנה כהן:  תודה

מיקי לוי: תודה

מיקי לוי:  חבר הכנסת קריב, בבקשה

גלעד קריב: אני אקצר בדברים בנושא הזה, כי מול המשפחות צריך למעט במילים ולהרבות במעשים

גלעד קריב:  אני רק רוצה לומר שדעתי כדעתך, אדוני היושב-ראש, לגבי לוחות-הזמנים וסדרי העדיפויות, וראוי וכולנו נלמד את הלקח משנים ארוכות מדי של שקט ציבורי נוכח העובדה שאברה מנגיסטו והישאם א-סייד היו ועודם מוחזקים בידי חמאס, וגם חללי צה"ל אורון שאול והדר גולדין, שגופותיהם מוחזקות בידי חמאס

גלעד קריב:  לצערי צריך לומר שיש לקח שצריך ללמוד משנים ארוכות מדי של דממה ציבורית בנושא הזה

מיקי לוי: תודה רבה

מיקי לוי:  אני רוצה להגיד לכם תודה שבאתם, תודה ששיתפתם אותנו

מיקי לוי:  חשוב מאוד שהבית הזה ישמע את קולכם - -     

קארין אלהרר: והלוואי ולא תצטרכו לחזור

מיקי לוי: - - ולא יידום לרגע

מיקי לוי:  אתם כאן להזכיר למי מאיתנו ששכח, להזכיר לו בכל יום מחדש שחלה עליו החובה כשליח ציבור לעשות את כל המאמצים להשיב אותם הביתה

מיקי לוי:  קודם להשיב אותם הביתה, חד-משמעית

שמעון פרס: סליחה שאני קוטע אותך, אבל אני חושב שאם אין תמונה של כל החטופים במשרד של ראש הממשלה, זה הזמן לשים לו תמונה אחת כזאת

מיקי לוי: הוועדה מבקשת מראש הממשלה לקחת תמונה של כל החטופים, לשים ביציאה ממגרש החניה, בכניסה למשרדו, כדי שיזכור כל יום מהו תפקידו

שמעון פרס: תודה

מיקי לוי: תודה לך

מיקי לוי:      איש הצוות שלי, הדובר שלי ברמה האישית, שעובד איתי כבר 11 שנים, גיא לוי, חזר ממילואים אתמול אחרי 129 יום

מיקי לוי:  היום הוא כבר הגיע לוועדה

משה טור פז: ברוך שובך גיא

משה טור פז:      (מחיאות כפיים באולם הוועדה)     

מיקי לוי: מגיע לו

מיקי לוי:  הוא רב סרן, סמג"ד, איש שתורם הרבה

מיקי לוי:      קשה לחזור לשגרה

מיקי לוי:  קארין ביקשה ליזום את הדיון הזה

מיקי לוי:  חברת הכנסת אלהרר, בבקשה

קארין אלהרר: תודה רבה, אדוני היושב-ראש, אני חייבת להודות שהגעתי לדיון הזה דווקא מהמקום של כפרי הנוער והפנימיות

קארין אלהרר:  מדינת ישראל נכנסה למלחמה הארוכה ביותר מאז מלחמת העצמאות, יש עלינו איומים רב-זירתיים, פצועים, אבדות קשות, מצב מאוד מאוד מורכב, ברור לכולם שצריך למלא את השורות, ברור לכולם שמי שכשיר צריך להיכנס מתחת לאלונקה, וכל מה שיאמרו במשרד הביטחון נכון, שריר וקיים, אבל צריך שהדבר הזה יחולק על פני אוכלוסיות רבות שקיימות במדינת ישראל, ולא להעמיק את הנטל על אוכלוסייה מסוימת

קארין אלהרר:      ואני רוצה להגיד עוד דבר, אם אנחנו נעמיק את הנטל על אותה אוכלוסייה, אנחנו עשויים לגרום לנזק כפול

קארין אלהרר:  מה הנזק הכפול? מדינת ישראל לקחה על עצמה הוצאת ילדים מבתי הוריהם לפנימיות, לכפרי נוער ולעוד מוסדות

קארין אלהרר:  והיא עשתה את זה לא כי בא לה, היא עשתה את זה כי נסיבות החיים של אותם ילדים וילדות היו מאוד לא פשוטים

קארין אלהרר:      בחודשים האחרונים, מאז ה-7 באוקטובר, הילדים האלה הרבה פעמים נמצאים במצבי מצוקה הרבה יותר קשים, חלקם עברו שכול וטראומה במסגרת הלחימה

קארין אלהרר:  יתר על כן, אותם מוסדות, שהם הבית שלהם, עוברים טלטלה, כי יותר מ-30% מאנשי הצוות מגויסים למילואים

קארין אלהרר:  המדריכים שלהם נמצאים במילואים

קארין אלהרר:  זה פוגע גם ככה בשגרת החיים שלהם

קארין אלהרר:  ועכשיו עם הגיוס הזה זה מעמיק את הצורך

קארין אלהרר:       אין מדריכים בוגרים

קארין אלהרר:  הש"שינים, הם כאילו הופכים להיות העוגן, עוגן של אותם צעירים וצעירות

קארין אלהרר:  אם אנחנו נוציא את כל הש"שינים – אגב,  מה שהולכים לעשות בניגוד למה שהוסכם – במי אנחנו פוגעים? אם הייתם אומרים: אין עוד אזרחים כשירים במדינת ישראל לעשות את המשימה, אתם יודעים, ביטחון לפני הכול, אבל אם לא, למה לפגוע עוד יותר באותם צעירים וצעירות?     הש"שינים הם אנשים ערכיים שעושים אקסטרה, הם עושים שנה ואז הולכים לצבא

קארין אלהרר:  אף אחד לא אמר לא

קארין אלהרר:  אני רוצה להבין, בנסיבות הקיימות, האם אין לנו פתרון אחר טוב יותר שייתן מענה גם לצורכי הצבא

קארין אלהרר:  חלילה לי מלהגיד שאין צורך, יש צורך, יש צורך גדול, אבל גם לתת מענה לאותם צעירים וצעירות

קארין אלהרר:       אפשר לבוא ולהגיד לי – אגב, אם נמצא כאן נציג משרד הרווחה, אני אשמח לשמוע – שיש להם עוד אנשים ועוד תקנים ואפשר למלא את השורות באנשים אחרים, גם אופציה

קארין אלהרר:  אני אשמח לתשובה

מיקי לוי: תודה רבה

מיקי לוי:  מבקר המדינה, בבקשה

איתן דהן: אני אתחיל בקצרה, כיוון שאחרי בוקר כזה קשה נורא להיכנס למסלול

איתן דהן:  אני עם לב שבור גם מה-7 באוקטובר

איתן דהן:  בקצרה לנושא הביקורת, ולאחר מכן אביחי, שהוא מנהל האגף אצלנו, הוא יציג בקצרה את הדברים ולא באורך שתכננו, כדי שיהיה פה דיון

איתן דהן:      אנחנו קיימנו ביקורת, כפי שצוין כאן, ב-2017, היא פורסמה ב-2018, על פעילות משרד הביטחון לחיזוק הקשר בין הנוער לצה"ל ועם המיועדים לגיוס

איתן דהן:  ציין כאן היושב ראש שדוח הביקורת אינו עוסק באופן ישיר בנושא הדיון פה, אבל אנחנו כבר התרגלנו שכאשר היושב-ראש רוצה לנהל דיון בנושא מסוים, אז הוא מביא איזה נושא שעסקנו בו כתשתית

קארין אלהרר: אגב, זה לא מיוחד לו

קארין אלהרר:  ככה פועלת הוועדה ואומרת אחת שיודעת

מיקי לוי: היא הייתה היושבת-ראש

גלעד קריב: בכל זאת צריך ועדה אחת שהאופוזיציה יכולה - - -     

מיקי לוי: למשוך קצת את הרשות המבצעת

קארין אלהרר: זה באמת ענייני

מיקי לוי: חד-משמעית

איתן דהן: אז קלעתי לדעת גדולים, וזה חשוב

איתן דהן:  ובסך הכול, כמו שאמרתי, דוח הביקורת אינו עוסק בנושא הזה

איתן דהן:  אנחנו בביקורת עצמה בחנו את ההיבטים במשרד הביטחון, הסתכלנו על הפעילות הביטחונית-חברתית, כמובן ראשת האגף יושבת כאן, בדגש על הפעילות להגברת הרצון והמוכנות של בני הנוער להתגייס לשירות משמעותי בצה"ל

איתן דהן:       הנושאים המרכזיים שבהם עסקה הביקורת: האחד זה הכנת בני הנוער לשירות בצה"ל ומידת האפקטיביות של פעילות ההכנה; עידוד המגזר הבדואי, נקודה מאוד מאוד חשובה; קידום העמידה ביעדי הגיוס של תלמידי ישיבות בצה"ל במסלול הנח"ל

איתן דהן:  מכאן אביחי ייקח בקצרה

אביחי לויט: שלום

אביחי לויט:  אני אעבור על ארבעת הנושאים שאיתן הציג כרגע

אביחי לויט:  הנושא הראשון עסק בהערכה של הפעילות להכנת הנוער החייב בגיוס לשירות צה"ל

אביחי לויט:  האגף הביטחוני-חברתי עושה פעילות רבה בנושא הזה, והוא עוסק בסדנאות ובימי סיורים, אבל מצאנו שלא הייתה הערכה מעמיקה ומשוב על הפעילות, ולא ברור אם היעדים של הפעילות של ההכנה לצה"ל הושגו, והומלץ לבצע משוב כזה כדי ללמוד מה נדרש ומה לשפר

אביחי לויט:      הנושא השני הוא חסמים בעידוד המגזר הבדואי להתנדב לשירות בצה"ל

אביחי לויט:  הוא לא חייב בגיוס

אביחי לויט:  מצאנו שסוגיות משמעותיות, שהטיפול בהן חיוני להגדלת שיעור ההתנדבות לגיוס לצה"ל במגזר הבדואי, כמו פערים בחינוך וסוגיית ההתיישבות בנגב, תחושת שייכות ועוד, לא נמצאות בתחום אחריותה של מערכת הביטחון

אביחי לויט:  והמלצנו, כדי לממש את היעד הלאומי של הגדלת שיעור הבדואים שמתנדבים, שילוב כוחות בדרג המיניסטריאלי, כולל שר החינוך, שר הבינוי והשיכון ושר האוצר

אביחי לויט:       יש פה גם נושא של חוזר מנכ"ל משרד החינוך, שמצהיר שצריך לעודד בני מיעוטים, אבל הוא לא מפרט מה הפעילות שנדרשת כדי לעודד בני מיעוטים, והמלצנו לעדכן את החוזר

אביחי לויט:      הנושא הבא, הנושא השלישי שעסקנו בו, עסק בקידום העמידה ביעדי הגיוס של תלמידי ישיבות

אביחי לויט:  ובשנים 2016-2013 ראינו שמערכת הביטחון לא עמדה ביעדי הגיוס שקבעה הממשלה, והיקף הגיוס בפועל לעומת היעדים, הפער הלך וגדל, מ-1

אביחי לויט: 4% ב-2013, ל-11% ב-2016

אביחי לויט:      גם מצאנו שאושרה הקמה של מערך הכרה, פיקוח ואכיפה במשרד הביטחון, אבל הוא טרם התחיל לפעול בשטח

אביחי לויט:  כאמור, הנתונים הם נכונים לשנת 2017

אביחי לויט:       הנושא הרביעי והאחרון עסק בבחינה של ייעוד מסלול הנח"ל

אביחי לויט:  זה מסלול שמשלב שירות ביחידות צבאיות יחד עם ביצוע משימות לאומיות-חברתיות בקהילה

אביחי לויט:  לאורך עשרות שנים של המסלול הוא תוקן טלאי על טלאי ולא נבחנה מהות המסלול ודיון יסודי על ביצוע של פרק משימה אזרחית באמצע השירות הצבאי, כשהרמטכ"ל בזמנו, אף היה סבור שאין לו מקום

אביחי לויט:  דיון לא התקיים מאז הקמת המסלול, והמלצנו שנושא זה ייבחן על ידי השר

מיקי לוי: נראה לי, לאור המצב, שהמסלול של הנח"ל יקרום עור וגידים מחדש כי פשוט אין ברירה אחרת

מיקי לוי:  אני שומע את הקולות האלה ממשרד הביטחון

אביחי לויט: אלה הנושאים שעסקנו בהם

מיקי לוי: תודה רבה

מיקי לוי:  אני מודה לכם

מיקי לוי:  חבר הכנסת קריב, בבקשה

גלעד קריב: אדוני היושב-ראש, תודה

גלעד קריב:  תודה לך, קארין, על ייזום הדיון

גלעד קריב:      הנושא שאנחנו מדברים בו הוא נושא פרטני בתוך מסכת רחבה יותר, שנידונה במספר ועדות בכנסת

גלעד קריב:  שני דיונים היו בוועדת החוץ והביטחון, דיון בוועדה בראשותה של חברתי, נעמה לזימי, ועדת הצעירים, והיום אנחנו מדברים כאן בזווית של הפגיעה האדירה של הקדמות הגיוס בשנות השירות, אבל צריך לומר שגם במכינות הקדם צבאיות שמקיימות מסלולים שמשלבים בין לימוד לבין התנדבות

גלעד קריב:      ואני הולך לומר דברים לא פשוטים לנציגי משרד הביטחון, אז לפני כן אני מבקש להבהיר לפרוטוקול ולכל מי ששומע שאחת הטרגדיות הכי גדולות של מה שקורה עכשיו היא שנוצר כאן מתח בין מסגרות שמשרתות

גלעד קריב:  במקום שהוויכוח של כולנו יהיה עם אותם קהלים ישראלים שפוטרים את עצמם בכלל משירות צבאי, בטחוני, אזרחי, אנחנו מוצאים את עצמנו בעל כורחנו מנהלים שיח שיוצר מתח בין מסגרות ששותפות לרעיון הגדול הזה, שאנשים לא רק משרתים אלא מוסיפים על השירות שלהם פרק נוסף, בין אם ללימוד, בין אם להתנדבות, כולם לשם משימות חשובות לעם ישראל ולמדינת ישראל

גלעד קריב:  ולכן אני מבקש ששום דבר ממה שאני אומר עכשיו לא יתפרש כאילו אני לא מכיר בחשיבותן של ישיבות ההסדר או הישיבות הגבוהות הציוניות, כאילו אני מתכחש לתרומה האדירה שלהן בכלל ולתרומה של בוגריהן במערכה הנוכחית

גלעד קריב:  כולנו מודעים לזה, והדין ודברים שלי הוא לא עם ישיבות ההסדר ולא עם הישיבות הגבוהות, הוא עם צה"ל ועם משרד הביטחון

גלעד קריב:      יושבים כאן חברי וחברות כנסת שמעורבים בנושא הזה כבר שבועות ארוכים, לדעתי רובנו אם לא כולנו, אבל צריך לומר לפרוטוקול שעד הרגע הזה, למרות בקשות חוזרות ונשנות בכתב ובעל פה, צה"ל ומשרד הביטחון לא העבירו לנו את הנתונים שביקשנו

גלעד קריב:  ביקשנו לקבל פירוט מלא של מספר המועמדים לשירות ביטחון, שזוכים לדחיית שירות בכל אחד מהמסלולים הרלוונטיים: שנות שירות, מכינות קדם צבאיות, ישיבות הסדר והישיבות הגבוהות הציוניות

מיקי לוי: עצור

מיקי לוי:  אני רוצה את הנתונים

מיקי לוי:  הוועדה לביקורת המדינה, לא אני, דורשת ממשרד הביטחון את הנתונים האלה

מיקי לוי:  נא לשלוח בבקשה לוועדה

קארין אלהרר: אולי יש להם פה

מיקי לוי: אם יש לכם פה, אנחנו נשמח

מיקי לוי:  אם לא, אני מבקש תוך שבועיים ימים

גלעד קריב: לא

גלעד קריב:  שבועיים זה רחוק מדי

מיקי לוי: שבוע ימים

גלעד קריב: הם קיבלו את הבקשה לפני חודש בכתב

קארין אלהרר: יומיים

מיקי לוי: חברות וחברים, אני לא רוצה פינג-פונג

גלעד קריב: אדוני היושב-ראש, כדי לחדד את העניין, לא ביקשנו את הנתונים הכלליים, אלא גם ביקשנו ביחס לכל אחד מן המסלולים פירוט האם מדובר בדח"ש של שנה אחת, שנתיים, שלוש שנים, ארבע שנים, חמש שנים או שש שנים

גלעד קריב:       אין לי את הנתונים המדויקים, אבל מבירורים שאנחנו ערכנו, יש מאות אם לא יותר ממאות, להערכתי הרבה יותר ממאות, קרוב לאלפיים מועמדים לשירות ביטחון, שנהנים כבר משנת דח"ש שלישית

גלעד קריב:  זאת אומרת, הם גמרו את שנת הדח"ש הראשונה, הם קיבלו גם דח"ש בשנה שנייה והם ימשיכו לדח"ש בשנה שלישית

גלעד קריב:       ותחת איזה אמירה מתחכמת נתנו למוסדות להחליט את מי מקדימים ואת מי לא

גלעד קריב:  יש מצב שבשעה שש"שינים ומכיניסטים לא יזכו להשלים שנה ראשונה של דח"ש, בשנה שיפגעו במשימות החברתיות ההתנדבותיות שלהם יהיו מועמדים לשירות ביטחון שבסוף יגיעו לצבא בגיל 21, 22, 23, אפילו 25, חלקם לשירות מלא ומפואר, חלקם לשירות מקוצר, אבל הם עכשיו יושבים בדח"ש השלישית שלהם, הרביעית שלהם והחמישית שלהם

גלעד קריב:      אני אוסיף לך עוד נתון

גלעד קריב:  בשנת 2014 – אתם מוותיקי הבית הזה, אני מצעיריו – בשנת 2014 תוקן חוק שירות ביטחון

גלעד קריב:  נקבע בו במפורש שהצבא יגיש בכל שנה דוח לא רק על מספרי תורתו אומנותו, אלא דוח נוסף על מספר התלמידים במסלולי הדח"ש בישיבות הגבוהות הציוניות, כששם אדם יכול ליהנות גם מדח"ש שנה חמישית, עד גיל 26, בעצם גם שבע ושמונה שנים

גלעד קריב:  למיטב ידיעתי ובירורי עם גורמי ועדת חוץ וביטחון, מעולם לא הונח הדוח הזה על שולחן הוועדה מ-2014

גלעד קריב:  אין לנו את הנתונים

גלעד קריב:  אנחנו לא יודעים כמה תלמידים זוכים לשבת וללמוד בשנה הרביעית, החמישית, השישית, בישיבות הציוניות, אלה שלא רק בוגריהן בסוף משרתים, רוב הישיבות הללו מפעילות במקביל גם ישיבת הסדר, אז יש להם מערכת יחסים אדירה עם הצבא

גלעד קריב:  אנחנו לא מקבלים את הנתונים האלה במשך חודש

גלעד קריב:      אתם היום צריכים להגיש תגובה לעתירה שהוגשה על ידי חמש מכינות והתנועה הקיבוצית

גלעד קריב:  אולי את בג"ץ תכבדו יותר מהכנסת

מיקי לוי: יש לך טעות, אני אומר לכם – אני שומע את הדברים ואני מזדעזע, הוועדה לביקורת המדינה תקיים בשבוע הבא – אני לא יורד מכם, אנחנו נודיע לכם, אני אבטל דיון אחר, כדי להכניס את הדיון הזה

מיקי לוי:  בבקשה, אני באמת משתדל להיות קורקטי ועדין, תביאו את הנתונים

מיקי לוי:  ראוי שתביאו את הנתונים לכנסת

מיקי לוי:  אל תכריחו את הוועדה לנקוט אמצעים שיש ברשותה, מה שאין לוועדות אחרות

מיקי לוי:  בבקשה לבוא עם הנתונים אם אין לכם אותם היום

מיקי לוי:  אני אשמח אם יש לכם, אם אין לכם היום, בשבוע הבא תקבלו הודעה על דיון המשך, אני לא יורד מהנושא הזה

מיקי לוי:  לא נשמע כדבר הזה

גלעד קריב: שני משפטים אחרונים

גלעד קריב:  בצר לי אני אומר שהצבא ומשרד הביטחון הלכו לפתרון הקל

גלעד קריב:  אני מהסס אם לומר לפתרון הקל מבחינה פוליטית

מיקי לוי: עזוב

גלעד קריב: אז הלכו לפתרון הקל, עיוותו את החלוקה ההוגנת

גלעד קריב:  החלוקה ההוגנת הייתה אמורה להיות הפוכה

גלעד קריב:  היחס בין הש"שינים והמכיניסטים לבין המסלולים האחרים היה אמור להיות הפוך מספרית, ומלכתחילה התפיסה הייתה שכל ה-1,300, קודם כל מגיעים ממי שנהנה משנת דח"ש שנייה

גלעד קריב:  זה מה שעשיתם לכל הבנים הקרביים במכינות בשנה ב', רוקנו בגיוס נובמבר ודצמבר את כל שנה ב' של המכינות הקדם צבאיות, כבר לא נשאר אף אחד, אבל עכשיו כשהיו צריכים להוסיף 1,300, במקום לשמור על אותו עיקרון, קודם כול ללכת לדח"ש משנה ב', ג', ד', באו לשנה א'

גלעד קריב:      והאמירה הנוספת, ויעידו חבריי שהיו שותפים לדיונים בוועדת החוץ והביטחון, עלו על השולחן לא מעט פתרונות אחרים, כולל על ידי ראש אכ"א לשעבר, שבמקרה עומד בראש הוועדה לענייני כוח-אדם בוועדת החוץ והביטחון

גלעד קריב:      אני, בין השאר, ביקשתי שגם אם בסוף אין ברירה, יש גזרה של הקדמת גיוס, שהצבא יעשה עבודת מטה איך במקום לגייס בתחילת אפריל מגייסים למשל בסוף מאי, אז לפחות מצילים, נותנים תחושה שיעשו מיני מחזור גיוס

גלעד קריב:  זה לא פשוט, הצבא עמוס משימות, כולנו מסירים את הכובע, לא רוצים לדחוק את הצבא, אבל אמרנו: לפחות תחשבו על כפרי הנוער, תחשבו על הפעילות של תנועות הנוער שהקומונרים מפעילים במרכזי המפונים בים המלח, ובאילת ובטבריה, תחשבו על המכינות שמעורבות באין-ספור משימות של עבודה עם נוער בסיכון

גלעד קריב:       אני מרגיש, ואני חושב שגם חבריי יעידו על זה, אבל אני אשאיר את זה להם, שאף אחת מן הבקשות שלנו לבחינת מסלול חלופי לא נתקלה בבחינה רצינית

גלעד קריב:  אני אומר את זה בצער, כי יש לי הרבה מאוד הערכה לאכ"א ולמשרד הביטחון, אני גם אומר את זה כמנהל מכינות לשעבר

גלעד קריב:  הפעם הזאת התחושה הייתה שמנסים לנפנף אותנו ושלא נפריע לצה"ל ולמערכת הביטחון בימים העמוסים האלה עם עניינים שוליים של כמה מאות בני נוער, שכאילו מתפנקים

גלעד קריב:  אלה שמתנדבים לעוד שנה הם מתפנקים, אז אל תפריעו לנו באמצע הלחימה עם כל מיני רעיונות יצירתיים של מיני מחזורי גיוס, הארכות קבע, הארכת הפרק הצבאי לאנשי ישיבות ההסדר שנמצאים כרגע בעוד ארבעה חודשים - - -     כל הדברים האלה להערכתי, וחבר הכנסת אלעזר שטרן בקיא בנושאים הרבה יותר ממני, לא נשקלו בכובד ראש

גלעד קריב:  וצר לי שאני צריך לומר את הדברים עם סימן קריאה ולא עם סימן שאלה

מיקי לוי: חבר הכנסת טור פז, ואחריו – ניר, ואחריה – נעמה לזימי, ואחריה – צרפתי

מיקי לוי:  אני מתנצל בפני בני הנוער

מיקי לוי:  אני חושב שהם עושים לכם את העבודה

גלעד קריב: הם עושים לנו את העבודה, אז אנחנו מרגישים צורך לשמור עליהם

משה טור פז: צוהריים טובים, אדוני היושב-ראש, תודה על כינוס הישיבה הזאת – זו הישיבה השישית שמתקיימת בוועדות הכנסת – וייחודה, כמו שאמרת, היושב-ראש, שלוועדה לביקורת המדינה יש כוח שאין לוועדות אחרות לדרוש נתונים, לדרוש הסברים ונוכחות של בעלי תפקידים

משה טור פז:      אמר בית המשפט העליון ביחס לסוגיה הזו ממש: אפליה באשר ליקר מכל, החיים עצמם, היא הקשה באפליות

משה טור פז:  האדם מוכן ליתן את חייו לאבטחת מולדתו, הוא אינו מצפה לכל טובת הנאה מכך, הוא מצפה רק לכך שגם אחרים ינהגו כמותו

משה טור פז:      מה שיש לנו כאן על סדר-היום זו בדיוק התחושה הזאת

משה טור פז:  הרי המכיניסטים והש"שינים וגם תלמידי הישיבות, תלמידי הישיבות הגבוהות וההסדר יתגייסו כולם, והם יעשו שירות משמעותי, המכיניסטים והש"שינים גם יעשו שירות מלא ללא קיצורים, וכל מה שהמדינה נתנה להם זה דחיית שירות וגם, צריך לומר, תקציב, וכשהיא קוראת להם הם נענים, אבל האפליה אל מול אלה

משה טור פז:      בואו נעזוב לשנייה את העובדה שיש קרוב ל-150,000 בחורי ישיבה שנהנים מהסדר "תורתו-אומנותו", רק בוגרי י"ב השנה, תשפ"ד, 13,000 בנים, אני לא מדבר על הבנות, 13,000 בנים, בוגרי מוסדות חרדים, קיבלו השנה דחיית שירות על סעיף תורתו-אומנותו, ומספיק שעד 10% מתוכם היו מתגייסים, שישה דיונים בכנסת היו מיותרים, שלא לומר על 1,300 צעירים שהיינו נותנים להם עוד את החמישה החודשים האלה, בסך הכול להשלים דחייה קצרה ולהתגייס

משה טור פז:  זה האירוע, לא שום דבר אחר

משה טור פז:      גם אני לא רוצה שנשסה האחד בשני את אלה שכבר עושים, למרות שבתוכם יש איזה היררכיה, ואני לא רוצה שנדון בשאלה אם הסדר שנה ב', באמצע שנה ב', עכשיו נקדים עולמות, שזה ההיגיון

משה טור פז:  אני רוצה בסך הכול שעוד 10% מאלה שלא הולכים לשרת ישרתו, והדיון הזה יהיה מיותר

משה טור פז:      אני מצפה ממנהיגי הציבור שמובילים את הדבר הזה שיאמרו ביושר "זה מה שצריך לעשות עכשיו" ולא יפטירו כשלג דאשתקד או כמו ב-75 השנים הקודמות

משה טור פז:  ועד שלא נפתור את האירוע הזה, שום דבר במדינת ישראל לא ייפתר, צריך לומר את זה

משה טור פז:  זה לב האירוע

משה טור פז:  פה אנחנו עוסקים

משה טור פז:  תודה

מיקי לוי: הנושא של ההארכה מעבר לשנה השנייה מאוד מאוד מטריד, ויש פתרון מתחת לפנס, לא צריך לחפש אותו, ואתם נדרשים לתת תשובות לוועדה

מיקי לוי:  אם אין לכם תשובות, תגידו שאין לכם תשובות, נזמין לשבוע הבא או את ראש אכ"א או את סגנו כדי שייתן תשובות

מיקי לוי:  אנחנו לא יכולים לעבור לסדר-היום בעניין הזה, לא יכולים לעבור לסדר-היום כשיש פתרונות והולכים לפתרונות הקלים

מיקי לוי:  למה? קל מאוד לחוות את הפתרון הזה שהוא מתחת לפנס

מיקי לוי:  בבקשה, חברת הכנסת ניר

שרון ניר: אני רוצה קודם כל לומר דווקא ליושבים פה, הצעירים שיושבים פה ומיועדים להתגייס: המשאב היקר ביותר שיש ל צה"ל זה בדיוק הנוער הצעיר הזה

שרון ניר:  אני מסתכלת עליהם, אני רואה את דור העתיד של צה"ל, את הפיקוד הבכיר של צה"ל, ממש כך

שרון ניר:  ולכן יש חשיבות יתרה בשמירה על תחושת הוגנות, על הוגנות ועל יחסי אמון מאוד מאוד הדוקים בין הצבא, מערכת הביטחון, לאותו נוער צעיר מדהים שבאמת מגיע ממקום של תרומה, של רצון לעשות שירות משמעותי, של רצון לתרום וכמה שיותר

שרון ניר:      ולצערי המהלך הזה, שברור לי שהוא נובע מאילוצים ומהצרכים של הצבא, כי בטח במלחמה הזאת נוצרו צרכים, ואנחנו גם יודעים שצורכי כוח-האדם גדלו בעקבות דברים שקרו עם הסד"כ, כולל מוות של חלק מהלוחמים ופציעות של לוחמים, אבל אחד הדברים החשובים זה לייצר הוגנות כלפי כל האוכלוסיות והטלת גזירות באופן שווה

שרון ניר:      המכינות ושנות השירות, צריך להגיד את זה לכולם, זה מכינות שבסוף נותנות תשתית שיש לה שתי מטרות, מטרות דואליות: פעם אחת זו תשתית ערכית לאותו נוער, כדי שיוכל להיות הפיקוד הבכיר בצה"ל, כדי שיעשה אחרי זה שירות משמעותי, ופעם שנייה זה תשתית לחברה הישראלית, זה סגירת פערים במוסדות לימוד לנוער חסר עורף משפחתי, בשכונות מצוקה

שרון ניר:  זאת אומרת, יש פה מטרה שברור לכולם שהיא נעלה גם עבור צה"ל ומערכת הביטחון וגם לחברה הישראלית

שרון ניר:  ולכן צריך להסתכל על זה באופן שווה, שהוא באמת מביא לידי ביטוי את הצרכים של צה"ל פעם אחת, אבל הוא בהחלט נחלק לגבי כולם באופן שווה וראוי

שרון ניר:      לצערי התחושה היא שזה לא כך

שרון ניר:  התחושה היא שהלכו לפתרונות הקלים

שרון ניר:  משום שאנחנו לא מכירים את הנתונים עד תום, ואיך שאנחנו מכירים את הנתונים, לפחות זה בא לידי ביטוי שמרבית העומס הוטל על מכינות ושנות שירות, אנחנו באמת מבקשים פתרון ותשובות קודם כל לאותו נוער, יותר מאשר לנו

שרון ניר:  תודה רבה

מיקי לוי: אני נתלה בדבריו של חבר הכנסת קריב

מיקי לוי:  אנחנו מלאי הערכה, מסירים את הכובע בפני הציונות הדתית על התרומה, על שדרת הפיקוד העתידית, על השירות, אבל - - -     

גלעד קריב: רק נזכיר שיש מכינות קדם צבאיות תורניות

גלעד קריב:  ישב פה הבן של הרב פרץ, שעומד היום במקומו בראש מכינת עצמונה

גלעד קריב:  הסיפור הוא לא דתי מול חילוני

מיקי לוי: חד-משמעית

נעמה לזימי: זה סיפור של נטל שוויוני, ואני רוצה להגיד גם שאי-השוויון פה בסוף פוגע בכל החברה הישראלית ואני חושבת שעל זה הדיון באמת, קארין, כמו שאת אומרת

נעמה לזימי:      יש כאן איזה עניין, וצריך לדבר עליו מעל הכול, מדינה שנשענת במידת מה על חניכי שנות השירות, שהחליטה לא לתקצב באופן מלא תקנים, שכר, משרות, ואז מוצאת את עצמה עומדת לפני קריסה, כשהיא פועלת באופן שבו היא פועלת

נעמה לזימי:      מה קורה פה? זה דבר כפול

נעמה לזימי:  יושב-ראש הוועדה, תקציב קיצוצים שהולך לפגוע בשירותים החברתיים וזה כאילו קיצוץ כפול, גם בכבשת הרש, הש"שינים שבאים לסייע ומעט לעזור בעומסים שיש והצרכים המערכתיים, כשגם ככה המערכות מיובשות ומוזנחות, גם בזה

נעמה לזימי:  אני רוצה רגע להבהיר שיש פה קיצוץ כפול, אפילו משולש

נעמה לזימי:      אני רוצה לספר לכם רגע משהו שלא אמרתי עדיין

נעמה לזימי:  בדיון שהיה בוועדת הצעירים בנושא הזה, לראשונה משרד הביטחון הודה שנשלחו צווים לא נכונים

נעמה לזימי:  היה פער בצווים

נעמה לזימי:  ביקשתי מהצבא להגיב לזה, והצבא אכן הגיב ואמר: נכון, הייתה טעות ואנחנו נפעל לתקן

קארין אלהרר: הם לא תיקנו

נעמה לזימי: תיקנו חלקית, לא הכול

נעמה לזימי:  הוצאתי על זה הודעה, כי רגע קודם כל רגע נסדר את מה שהיה

נעמה לזימי:  הדוברת שלי קיבלה טלפון מקצינה בדובר צה"ל שמאיימת ממש לתדרך כתבים אם נמשיך להגיד את זה

נעמה לזימי:  נאלצתי להוציא סרטון שמראה שהדברים אכן נאמרו, כי אני לא שיקרתי, אני ממש הראיתי את הדברים שמשרד הביטחון וצה"ל אמרו שחור על גבי לבן

נעמה לזימי:  נאלצתי, יו"ר הוועדה, להוציא סרטון שמוכיח את הטענה, מכיוון שהדוברת שלי ממש קיבלה שיחת נזיפה ואיומים על זה

נעמה לזימי:  לא רציתי להגיד את זה, אבל כשבאים גם אליך בלי נתונים, יש כאן בעיה שהיא באמת קשה

נעמה לזימי:      אני אגיד לך עוד משהו שגילינו בדיון שהיה

נעמה לזימי:  ניסיתי רק להבין מה המדיניות

נעמה לזימי:  אתה יודע מה נמסר לי מהצבא? שהרבה מישיבות ההסדר לאחר מכן – זה גם יעניין אותך, משה – לאחר מכן הם התגייסו שוב בצו

נעמה לזימי:  אז אמרתי: את מדברת על מילואים? כולם עושים מילואים

נעמה לזימי:  זאת אומרת, השימוש במילואים כטיעון למה לא מגייסים בשנה הראשונה כמו שאמור להיות באופן הזה

נעמה לזימי:  אני אומרת לך שזה נאמר בדיון

נעמה לזימי:  יש כאן תפיסה מעוותת

נעמה לזימי:  ואני מתפלאת על צה"ל, שזה גוף גם יקר מאוד לליבי, השירות שלי היה שירות משמעותי, אני יודעת כמה הוא שירות שהוא באמת מעצים את כלל החברה הישראלית

נעמה לזימי:  אני לא מצליחה להבין למה להמשיך לעמוד מאחורי מדיניות ללא מדיניות, פשוט אפליה לכל דבר ועניין

נעמה לזימי:      אני שמחה שיש עתירה

נעמה לזימי:  ואתה יודע מה קורה כאן, מיקי? שנהיינו כנסת שצריכה להיתלות בעתירות כל הזמן, כיוון שהפיקוח הפרלמנטרי לא מצליח אל מול הרשויות, אל מול הגופים ואל מול האטימות שיש גם מנגד במי שאמונים על המערכות: הממשלה וחברי הכנסת של הקואליציה שאינם

נעמה לזימי:  אנחנו היום כנסת שנתלית בעתירות ותולה תקוות בעתירות, בגלל שפה אנחנו לא מצליחים להבין את הבסיס של הבסיס ולהגיע לפשרות והסכמות

נעמה לזימי:  כל הדבר הזה מיותר, והיה צריך להיות פתיר

נעמה לזימי:       אם בעת קריטית, לאומית שכזו, שבה גם השגרה החשובה, השירותים החברתיים חשובים ודור ההמשך חשוב, אנחנו לא מצליחים לייצר איזה קו מחבר שאומר שנכנסים מתחת לאלונקה, יש צרכים, יש התאמות, לצד זה הכול מתפזר באופן שוויוני שמאפשר לנו לנהל מערכות חיים תקינות, וגם לא לפרק קומונות ולא לפגוע בכל התהליך החינוכי, ולא לייצר תהליך, מה שנקרא "ארוך טווח", כאשר בשנה הבאה כבר יהססו האם להצטרף או לא להצטרף בגלל מה שקורה – המציאות הביטחונית לא מסתיימת היום – יש כאן ממש הרקבה של תהליכים כל כך חשובים בחברה הישראלית

נעמה לזימי:  אני דואגת ואני גם מברכת על ההצהרה שלך, יו"ר הוועדה, לדיון שכן תחייב בו נתונים, כי המציאות לא מתאפשרת באופן הזה

נעמה לזימי:  תודה

מיקי לוי: תודה רבה

מיקי לוי:  לפי התור – חברת הכנסת צרפתי

מטי צרפתי הרכבי: אדוני היושב-ראש, תלמידי המכינות הקדם צבאיות ושנות השירות הם מלח הארץ

מטי צרפתי הרכבי:  הם בחרו לשרת את המדינה שנה מעבר לכל המשרתים

מטי צרפתי הרכבי:  שנה מעבר, שנה נוספת למען חיזוק החברה וגם למען עיצוב האישיות שלהם, למען מנהיגות עתידית יצוקה בחברה הישראלית

מטי צרפתי הרכבי:  ואלה שבחרו לתת עוד שנה מעבר ל-2

מטי צרפתי הרכבי: 8 שנים או שלוש שנים, הם אלה שייפגעו

מטי צרפתי הרכבי:  באמת הם מלח הארץ

מטי צרפתי הרכבי:      כשאנחנו מדברים על גיוס שלהם, הקדמת הגיוס שלהם, נאמר כאן, אנחנו פוגעים בחברה האזרחית, אנחנו פוגעים במוטיבציה

מטי צרפתי הרכבי:  הם עברו מיונים מורכבים מאוד בכדי להיות ראויים לשנת שירות או מכינה קדם צבאית

מטי צרפתי הרכבי:  אלה מיונים ארוכים מאוד, אז עכשיו לרפות את ידיהם ואולי גם לרפות את העתיד שבקנה של השנה הבאה ושנה אחרי זה?      הם בחרו לתת עוד שנה – מלכתחילה יש איזה חוסר שוויון – אבל הם בבחירה מושכלת, כשברקע יש ראויים לשירות, שנהנים מקיצור שירות ונהנים מפטור מלא

מטי צרפתי הרכבי:  זה לא יעלה על הדעת, ולכן המספרים כל כך חשובים

מטי צרפתי הרכבי:  זה לא יעלה על הדעת שאוכלוסייה שיכולה לשרת, בטח בצוק העתים שלנו, תיהנה מהטבות, ושוב חוסר השוויון בנטל זועק לשמיים

מטי צרפתי הרכבי:  וזה מתחבר ברקע להארכת השירות, להארכת ימי המילואים ודחיית גיל הפרישה ממילואים

מיקי לוי: תודה רבה

עמוס כץ: אפשר להגיד משהו? חברת הכנסת קארין אלהרר ביקרה במסגרת שלי מספר פעמים - - -     

מיקי לוי: זה לא נהוג אצלי, אבל פתחת, אז בבקשה

עמוס כץ: אני ממסגרת העוגן הקהילתי בבאר שבע, ואני מדבר פה מהזווית של הנערים

עמוס כץ:  אתם דיברתם מאוד יפה על ההחלטה בעיניי הלא מושכלת ולא חכמה מבחינת הש"שינים עצמם ומבחינת אנשי המכינות ומבחינת הנערים בעוגן הקהילתי

עמוס כץ:      הגעתי לפה הבוקר כשאני מחמיץ בר מצווה של נער שאנחנו משפחתו, משפחתו לא מגיעה, וכרגע הבר מצווה נעשית אצלנו במקום

עמוס כץ:  מגיעים אלינו ילדים וילדות שנפגעו בשלב המאוד מאוד מוקדם של החיים שלהם

עמוס כץ:  ילדים שאיבדו את האמון בעולם המבוגרים, ילדים שזקוקים לאיזה קשר יציב וארוך

עמוס כץ:  אנחנו מסתפקים בקשר של שנה

עמוס כץ:  אנחנו חושבים שצוות של מדריכים היה ראוי שיהיה, ובני שירות, יהיו יותר זמן משנה, אבל גם קשר של שנה אנחנו אומרים שזה הזמן המינימלי ליצירת קשר שאותו מתבגר ייתן בו אמון וילך אחריו

עמוס כץ:       כפנימייה דרומית, אנחנו גם נפגענו כמובן כשצוות שלנו שחי וגר בעוטף עזה ופונה מביתו, וצוות גדול מהמדריכים שלנו גויס למילואים ועדיין לא שוחרר, חלקם משתחררים בימים אלה

עמוס כץ:  נשארנו עם ש"שינים שעובדים מאוד מאוד קשה

עמוס כץ:  בתוך הדבר הזה, בגלל חמישה החודשים האלה, פתאום לקחת אותם לנערים? הנערים אצלנו מתחרפנים מהסיפור הזה

עמוס כץ:  אני מצטער שאני מדבר בשפה לא מקצועית, אבל הנערים אצלנו כיום מתחרפנים, כועסים, זועמים

עמוס כץ:  הצבא ירוויח חמישה חודשים של חבר'ה שפגעו להם במוטיבציה בעצם זה שלא מעריכים את הדבר העצום הזה שהם עושים

עמוס כץ:  הם קורעים את התחת 24/7 עם ילדים פגועים, ועכשיו לקחת אותם, בעיניי זה עוול נורא, וכל מה שאמרתם פה היה מדויק

מיקי לוי: הפורום הציבורי של כפרי הנוער, בבקשה

יערה קולבסקי: אני מנהלת את כפר הילדים והנוער הלאומי בכפר סבא

יערה קולבסקי:  הילדים שלנו, כמו מדינת ישראל, מצויים בטראומה

יערה קולבסקי:  אתם צריכים להבין שהילדים שלנו מגיעים ממקום של משבר, ממקום של טראומה, ותבינו כמה וכמה עכשיו בזמן מלחמה

יערה קולבסקי:       הילדים שלנו, אנחנו צריכים להבין שהמדריכים שלהם מגויסים

יערה קולבסקי:  30% מהמדריכים שלנו מגויסים ונמצאים כיום, אם בעזה אם בצפון, ואנחנו מדברים כשהילדים שלנו יכולים להימצא ללא דמויות שמשמשות, גם מדריכים וגם הש"שינים, כדמויות הוריות לילדים שלנו

יערה קולבסקי:      בעלי נמצא במילואים, אני כעת בחופשת לידה, אבל כמובן שהיה לי חשוב להגיע לכאן

יערה קולבסקי:  להוציא להם גם את אימא וגם את אבא, תרתי משמע, כשהמדריך שלהם במילואים ועכשיו הש"שין שלהם מתגייס לצה"ל, אתם חייבים להבין מה זה עושה לילדים, מה זה יעשה לילדים שלנו, שנמצאים בחוויית התקשרות מורכבת בכלל לפתח יחסי אמון, בכלל להבין מה זה לאהוב, בכלל שאנשים יראו אותם

יערה קולבסקי:       חבר'ה, להחליף להם מדריכים זה עוד פעם לפתח קשר, ולילדים שלנו קשה עם זה

יערה קולבסקי:  להוציא את הש"שינים זו פגיעה ישירה בחוסן שלנו, בילדים שלנו, במסגרות

יערה קולבסקי:      במדינת ישראל הוציאו את הילדים האלה מהבית לא בכדי, אנחנו צריכים להבין את זה

יערה קולבסקי:  להוציא להם את הדמויות הכי משמעותיות? שילד מחכה לאימא שלו והיא לא מגיעה ליום הולדת, והמדריך שלו מכין לו את העוגה, הדבר הכי בסיסי, או שהוא מרדים אותו ומקריא לו סיפור בלילה כי הילד לא נרדם כי הוא במצב טראומטי

יערה קולבסקי:  אתם צריכים להבין שאלה הילדים שלנו

יערה קולבסקי:  להוציא להם את הדמויות שלהם זה לפגוע בחוסן, גם של דור העתיד, כי הילדים שלנו, ילדי הפנימיות, הם דור העתיד של מדינת ישראל

יערה קולבסקי:      הייתי ש"שינית בעברי, אני גם ממשפחה שכולה, אחותי חללת צה"ל, גדלתי בבסיסים צבאיים, אני יודעת מה זה, אני מבינה מה זה צבא, אבל אני רוצה להגיד שאני לא יכולה, ואנחנו לא יכולים לתת לילדים שלנו להיפגע

יערה קולבסקי:  ילדי הפנימיות הם ילדים שיש להם עתיד, אנחנו יכולים לטעת בהם עתיד עם כל מה שהם הגיעו איתו מהעבר, ולטעת בהם יחסי אמון, וזה אך ורק צוות קבוע שנמצא איתם

יערה קולבסקי:  אנחנו לא יכולים להוציא את הש"שינים מפנימיות הרווחה, ואני מתמקדת בפנימיות הרווחה, כי זה התחום שממנו אני מגיעה

יערה קולבסקי:       אנחנו מחויבים להם

יערה קולבסקי:  כפי שהוצאנו אותם מהבית, כך אנחנו חייבים להביא להם מענה הוליסטי במסגרות שאנחנו נמצאים בהן

מיקי לוי: תודה רבה לך

גלעד קריב: זה מאוד מרגש ששני הדוברים האחרונים השתמשו בביטוי "הילדים שלנו", לא תלמידים, זה אומר הרבה

מיקי לוי: חד-משמעית, זה אומר הרבה

מיקי לוי:  לפני חבר הכנסת שוסטר, משרד הרווחה, משפט וחצי

מיקי לוי:  האם יש לכם תשובה? כן או לא? יש לכם תשובה לזה שלא יהיו ש"שינים?     

קארין אלהרר: מענה לפערים

מיקי לוי: האם יש מענה לפערים שנוצרו, או שכל הילדים שלנו – אני מקבל את התיקון – ימצאו את עצמם ללא מטפלים מתאימים, ללא חברים מתאימים, ללא מי שיקרא להם סיפור או שישתה איתם כוס יין לפני הקידוש? גברתי, בבקשה

שלומית בירנבוים: אני מנהלת תחום באגף החוץ ביתי

שלומית בירנבוים:  אני מחזיקה את התחומים שקשורים לקשר בין המשפחות לבין החניכים נעדרי עורף משפחתי ובוגרי הפנימיות

שלומית בירנבוים:  אין לי אלא להצטרף לדברים שנאמרו כאן

מיקי לוי: את במשרד הרווחה, תגידי את זה לפרוטוקול שלמשרד הרווחה אין תשובה הולמת למחסור בכוח-אדם לטיפול בילדים שלנו

מיקי לוי:  תגידי את זה

מיקי לוי:  אני לא תוקף אותך

שלומית בירנבוים: אני מצטרפת לדברים שנאמרים כאן כי באמת הילדים שלנו, של מדינת ישראל, שהושמו בהשמה חוץ ביתית, הפנימיות הן אלה שנותנות להם את המענה 365 ימים בשנה

שלומית בירנבוים:  אנחנו באמת מדברים על אוכלוסייה של טראומה בתוך טראומה, שחווה את כל הדברים שנאמרו כאן במהלך השנה

שלומית בירנבוים:  הש"שינים הם חלק בלתי נפרד מהמארג המטפל

שלומית בירנבוים:  טיפול בטראומה הוא טיפול בתוך קשר, והש"שינים הם לגמרי חלק מהמארג המטפל

שלומית בירנבוים:       אני אולי אגיד מספרים כי אני מרגישה שרבים על פיצוחים

שלומית בירנבוים:  אנחנו מדברים בפנימיות הרווחה  כולה על 281 ש"שינים ועוד 50 ש"שינים בחסות הנוער

שלומית בירנבוים:  לאן הגענו? אנחנו מדברים באמת על מספר כל כך זעום של ש"שינים שאנחנו מבקשים שימשיכו להיות בתוך המסגרות שלנו, ייתנו עתיד, ייתנו תקווה, ייתנו קשר

שלומית בירנבוים:  על זה אנחנו מדברים

מיקי לוי: הנזק העתידי לאותם ילדים שלנו הוא הרבה יותר מ-281

שלומית בירנבוים: חד-משמעית, ולכן היה לי חשוב לבוא לפה ולהגיד שטיפול נעשה בתוך קשר, והקשר המשמעותי שנעשה עם הש"שינים הוא מאוד מאוד חשוב

שלומית בירנבוים:      אני אגיד אולי עוד דבר מעניין, ב-7 באוקטובר ב-08:00 בבוקר פתחנו את המחשבים כולנו והתחלנו לעבוד, לבדוק ולראות איפה המסגרות שלנו, מי נפגע, איזה חניכים, איזה ש"שינים אגב, גם הם נפגעו בלחימה, וכוח-האדם שגייסנו לטובת הפנימיות לאור הגיוס של הצוותים היה ש"שינים לשעבר

שלומית בירנבוים:  אנחנו לא מדברים רק על ש"שינים בהווה, אנחנו מדברים על תפיסה שמדברת על מה זה שנת שירות עבור החניכים בפנימיות בעת הזאת, גם בעתיד, בשנים הבאות

שלומית בירנבוים:  הש"שינים הסטודנטים שגייסנו הם יהיו חלק  מהמארג

שלומית בירנבוים:  לא היינו צריכים להסביר להם מה לעשות, הם חלק מהשפה שמוכרת במסגרות

שלומית בירנבוים:  אני שותפה לכל מה שנאמר כאן ומבקשת לחזק את הדברים

מיקי לוי: אני מודה ששתיכן שברתן את ליבי, ואני לא ארד מהנושא הזה

מיקי לוי:  בשבוע הבא דיון נוסף עם כל מה שצריך

מיקי לוי:  אם נצטרך, נביא את ראש אכ"א, נביא את כל מי שצריך מבין מקבלי ההחלטות, שלא יספרו לי שהצבא בלחימה

מיקי לוי:  יש חלק שהוא לא בדיוק בלחימה ויכול לקבל החלטות ולבצע ארגון

גלעד קריב: המדינה ביקשה דחייה של שלושה ימים בתשובה שלה לבג"ץ

גלעד קריב:  את הודעות הגיוס שלחו מיד

מיקי לוי: מה אתה חושב שבג"ץ יעשה? הוא יגיד: לכו תעשו שיעורי בית, תבואו אליי עם פתרון

מיקי לוי:  חבר הכנסת שוסטר, בבקשה

אלון שוסטר: מי שכן נמצא בלחימה מבין רבים, למשל שני הבנים שלי, אחד בכיתת הכוננות במפלסים, אחד נלחם במפלסים, אחר כך בעזה, ועכשיו ממשיך בשטחים

אלון שוסטר:  והבוקר התקשר אליי מנהל הפנימייה במאיר שפיה, שהבן שירת שם בשנת שירות, הבן השני היה בכפר הנוער בנהלל, ואמר לי שסימון שלומוב, החניך שלו, חייל בודד מנעל"ה, שהגיע מקזחסטן נדמה לי, נפל בקרב, היה צנחן

אלון שוסטר:  זה מה שעושים בשנות שירות, יוצרים קשר אישי

אלון שוסטר:  ככה אני עשיתי בשנת השירות שלי, כך אשתי, וככה אנחנו חיים במדינה שלנו

אלון שוסטר:       זה הקונטקסט שכדאי לשים את הדיון בו

אלון שוסטר:  חניך שחי ומתחנך בחינוך הממלכתי, יקבל פחות כסף ממי שהתחנך בזרמים אחרים

אלון שוסטר:  הסיכויים שלו קטנים משמעותית לקבל דחיית שירות, משום שבניגוד למסלולים, למשל מסלולים של החינוך הממלכתי-דתי, שבהחלט אחר כך חלקם לפחות משרתים שירות משמעותי, אבל המסלולים לדחיית השירות בין אם זה ללמידה ובין אם זה למכינה, פתוחים בפניו או בפניה כמעט ללא הגבלה

אלון שוסטר:       בקרב החינוך הממלכתי יש קרב מחדר לחדר, מתעלה לתעלה, ממסלול למסלול, כולל כישלונות במציאת המסלול

אלון שוסטר:  הסיכויים – והינה אנחנו רואים את זה כאן – של בוגרי החינוך הממלכתי גדולים יותר להקדמת הגיוס, הינה אנחנו רואים את זה

אלון שוסטר:  עוד מעט נעסוק בוועדת החוץ והביטחון בהארכת שירות המילואים, זה גם מנת חלקם של אותם חברים שאנחנו מדברים עליהם, וכל זה כשמגזרים שלמים בחברה הישראלית, בחברה שלנו, שותפים שלנו בהקשרים אחרים בכלל לא נקראים לגיוס

אלון שוסטר:      אנחנו מדברים על מי ששייך למגזר הולך וקטן של מתגייסים שנושאים בנטל, וכשצריך לקרוא להם לדגל הם יהיו הראשונים, אבל חוסר ההוגנות וחוסר האיזון פשוט זועקים לשמיים

אלון שוסטר:  ואני מאוד מודה לך, אדוני היושב-ראש, על כך שאתה מתגייס ותשתמש בכל האמצעים כדי לעשות צדק וחסד עם החברה הישראלית, עם תחושת ההוגנות ועם היכולת שלנו לשרוד מול המציאות המורכבת שלנו

מיקי לוי: אמרת "כפר הנוער מאיר שפיה"

מיקי לוי:  אני בא ממשפחה קשת יום, ובכל קיץ היו שולחים אותי לשם, כי שם זה היה בחינם, והש"שינים טיפלו גם בי

מיקי לוי:  חבר הכנסת סגלוביץ'

יואב סגלוביץ': מדובר פה על כל מיני דברים שקשורים ל"מילים גבוהות" כמו שוויון, שוויון בסוף זה בני אדם

יואב סגלוביץ':  ופה אני פונה למשרד הביטחון ולצבא, זה לא המצאה של הכנסת הרעיון הזה

יואב סגלוביץ':  הבאתם רעיון, ועוד פעם אומרים: הצבא ומשרד הביטחון, ובסוף זה בני אדם שמקבלים החלטות

יואב סגלוביץ':  קיבלתם החלטה מפלה, בלתי שוויונית, לא מידתית, שלא תעבור

יואב סגלוביץ':  ולכן מה שאתם צריכים לעשות עכשיו, טרם הזמן שביקשו בשמכם הארכה לבג"ץ לקבל את הנתונים, לשנות את ההחלטה

יואב סגלוביץ':  זה היה בוועדת החוץ והביטחון, זה היה במקומות נוספים בכנסת, זה היה גם כאן

יואב סגלוביץ':  לאי-שוויון יש שם, ויש פה אפליה

יואב סגלוביץ':  לקחתם את הפתרון הקל

יואב סגלוביץ':       אני לא נזהר בדבריי, הלכתם למקום שהלובי הפוליטי שלו הוא קטן יותר, חשבתם כך כנראה, ולא היא

יואב סגלוביץ':  אני לא נכנס לכל קונספירציה, אולי מישהו קונספירטיבי עכשיו יחשוב שזה עניינים נוספים שיכולים להיות גם תקציביים, או למשרד האוצר

יואב סגלוביץ':  פגעתם במקום שבו אפשר לעשות דח"ש לשנה אחת בלבד

יואב סגלוביץ':  במקום לפרק את השנה השנייה, שזה היה יותר מידתי, אתם רוצים שבג"ץ יוציא לכם את הערמונים מהאש

יואב סגלוביץ':       סעו הביתה, לכו לשר הביטחון, לכו לרמטכ"ל, תגידו שהיו פה חברי כנסת שאמרו לכם שזה מודל לא שוויוני, לא הגון, ואתם צריכים לשנות אותו

יואב סגלוביץ':  אל תגרמו לנו לגרור אתכם

יואב סגלוביץ':  תקבלו החלטה ותגידו "טעינו"

יואב סגלוביץ':  תיאבקו במי שצריך להיאבק

יואב סגלוביץ':  תיאבקו בלובי היותר חזק שנמצא פה, שזה לא כרגע גלעד ואני לצורך העניין, או שוסטר

יואב סגלוביץ':  אנחנו יודעים על מה אנחנו מדברים, אני בא לפה מוועדה אחרת לגבי הצפון, גם שם חסר לובי

יואב סגלוביץ':  חברים, תעשו את המעשה הנכון

יואב סגלוביץ':  יש לכם חובה

יואב סגלוביץ':  לעובדי ציבור יש חובה, גם לפוליטיקאים

מיקי לוי: אולי יש אור בקצה המנהרה

מיקי לוי:  מי גברתי?     

תמר הלוי: אני עורכת דין מהמרכז הרפורמי לדת ומדינה

תמר הלוי:  הגשנו בשבוע שעבר את העתירה לבג"ץ בשם חמש מכינות, התנועה הקיבוצית, והורים לחניכים וחניכים שהגיוס שלהם הוקדם

תמר הלוי:  היום ציפינו מאוד לקבל את התשובה של המדינה, אבל כצפוי לפני כחצי שעה המדינה העבירה בקשת ארכה למספר ימים, ואנחנו מאוד מאוד מקווים, שבג"ץ אולי יסייע לנו לתקן את האי-שוויון הזה

תמר הלוי:  תודה רבה

מיקי לוי: הלוואי שהישיבה שאני קובע לשבוע הבא תתייתר, הוועדה לביקורת המדינה לא תרד מזה

קארין אלהרר: מדהים שהכול מגיע לבג"ץ

קארין אלהרר:  כאילו הכנסת לא קיימת

קריאה: הכנסת באמת לא קיימת

מיקי לוי: משרד הביטחון, בבקשה

דליה ינקו: שלום לכולם

דליה ינקו:  אני ראש האגף הביטחוני-חברתי במשרד הביטחון

דליה ינקו:  אני אפתח בשני משפטים וברשותכם אני אתן גם לנציגת צה"ל להתייחס וגם לנציג האגף שלי, שיציג את נתוני האמת בסוף, לכמה שנות שירות בסוף-בסוף, הוקדם גיוסם, כי הנתונים שהוצגו כאן זה נתונים שמדברים על כנראה סך כול הש"שינים שמוצבים במסגרות, אבל זה לא המספר שהוקדם להם הגיוס

דליה ינקו:  אנחנו נציג את הנתונים של המכינות ושנות השירות, צה"ל יציג או יתייחס לשאר השאלות שעלו כאן

גלעד קריב: למה שלא תציגו גם את נתוני הישיבות?      

קארין אלהרר: רגע, גלעד

גלעד קריב: זה מה שקורה, את הנתונים של המכניסטים והש"שינים אנחנו יודעים

דליה ינקו: אז לא להגיד?     

גלעד קריב: להגיד, אבל להציג את כל התמונה

גלעד קריב:  וכשחודש חברי כנסת מבקשים ממשרד הביטחון את נתוני הדח"ש בישיבות, ויש לכם חובת דיווח של עשור שאתם לא מקיימים אותה למול ועדת חוץ וביטחון

גלעד קריב:  אני יכול לספר את המספרים של הש"שינים והמכניסטים, הרי זה לא הפיל בחדר, הפיל בחדר זה מה המספר של הדח"ש מהשנה השנייה ומעלה בישיבות הגבוהות

גלעד קריב:  האם יש לכם את הנתונים האלה או אין?     

מיקי לוי: אנחנו נדרוש

מיקי לוי:  ואם לא, ראש אכ"א יצטרך לבוא לכאן

מיקי לוי:  יש לוועדה הזאת הרבה כוח

קארין אלהרר: אולי היא רוצה להגיד

מיקי לוי: אני מתנצל

מיקי לוי:  עכשיו אני מגן עלייך

מיקי לוי:  נא לא להפריע, חברי הכנסת

מיקי לוי:  תרשו לה בבקשה להגיד מה שהיא רוצה להגיד

מיקי לוי:  בבקשה, גברתי

דליה ינקו: תודה

דליה ינקו:  אני חושבת שזה לא כל כך יעזור אם יצעקו עליי

גלעד קריב: זה יעזור אם תתנו נתונים

מיקי לוי: חבר הכנסת קריב, אתה לא - - -     

גלעד קריב: זה יעזור אם תתנו את הנתונים שמבקשים מכם כבר חודש

מיקי לוי: חבר הכנסת קריב, שקט

מיקי לוי:  חבר הכנסת קריב, קריאה ראשונה

דליה ינקו: אני אומר ראשית מה שברור לכולנו

דליה ינקו:  אני חושבת שכולנו מבינים שאנחנו מלאי הוקרה והערכה גדולה מאוד לכל מי שבוחר לדחות את גיוסו למען תרומה באמת אמיתית, נקייה, לחברה הישראלית, לקהילה, ומסייעים איפה שרק ניתן

דליה ינקו:      פרצה מלחמה, המלחמה הזאת גובה מחירים קשים מאוד מכולנו, אני חושבת שהפתיח לישיבה הזאת היה קשה מאוד והזכיר לנו באמת עם איזה בור גדול מאוד בלב כולנו מסתובבים

דליה ינקו:  אני אגיד שבזמן המלחמה סדרי העדיפויות מעט משתנים

דליה ינקו:      יצרנו מתווה שניסה ככל הניתן לפגוע כמה שפחות

דליה ינקו:  כל פגיעה היא קשה דרך אגב, כל הוצאה של ש"שינים, מכל מסגרת

דליה ינקו:  אני מבינה לגמרי את הקושי - - -     

קארין אלהרר: למה ישר הלכתם לש"שינים?     

דליה ינקו: לא הלכנו ישר

דליה ינקו:  המתווה התחיל הרבה יותר גבוה

דליה ינקו:  כשהצבא פנה וביקש, משרד הביטחון מצא צורך לתמוך את הצבא במילוי השורות

דליה ינקו:  היה פה בשבוע שעבר בדיון רח"ט תומכ"א שהציג את הנתונים הקשים מאוד על דילול השורות, וכשהלכו למלא את השורות, הנתונים והבקשות שהוצגו לנו היו יותר גבוהים, הם כללו רק מכינות ושנות שירות בתחילת הדרך, ואז בדיונים שחזרו ודיברו, ובאמת פתחנו - - -     

יואב סגלוביץ': למה רק משם?     

מיקי לוי: חברי הכנסת, אני מבקש

יואב סגלוביץ': מיקי, זה הדיון השישי בכנסת

מיקי לוי: אני קובע לשבוע הבא

יואב סגלוביץ': למה מנתוני הבסיס היא הלכה עליהם ולא - - -     

דליה ינקו: לא הלכנו עליהם

דליה ינקו:  אני מנסה להשלים משפט

מיקי לוי: תנו לה

מיקי לוי:  אני מבקש מכם

מיקי לוי:  בבקשה, גברתי

דליה ינקו: חזרנו בדיונים עם הנתונים האלה יחד עם הצבא עד למנכ"ל משרד הביטחון, פתחנו את הכול, חזרנו והצגנו נתונים שהם נתונים כבר אחרים

דליה ינקו:  דיברנו בסוף, היום, בנתונים היום אנחנו מדברים על – ותיכף צה"ל יתייחס לנתונים של ישיבות הסדר וציוניות גבוהות – אנחנו מדברים היום על הקדמת גיוס של כ-200 חבר'ה מהציוניות הגבוהות, כ-250 מישיבות ההסדר

גלעד קריב: מתוך כמה תלמידים שנהנים מדח"ש? היינו בסיפור הזה כמה פעמים

מיקי לוי: תנו לה להגיד את המשפט, זה צריך להיכנס לפרוטוקול

מיקי לוי:  גברתי, מתוך כמה?     

דליה ינקו: אני תיכף אבקש מאודי שיושב לידי להציג את הנתונים במספרים, כמה מתוך כמה שנות שירות, כמה מתוך כמה מכינות, נבקש מצה"ל להשלים את הנתונים ונמשיך עם מה שלא ברור

מיקי לוי: נהדר

מיקי לוי:  אני מבקש מכם לא להפריע להם

מיקי לוי:  בבקשה

אודי דרור: אני ראש החטיבה לגיוס באגף הביטחוני-חברתי

אודי דרור:  מבחינת הדיוק במספרים אנחנו מדברים על 270 ש"שינים

קארין אלהרר: מתוך כמה?     

גלעד קריב: מתוך כמה?     

מיקי לוי: רגע

אודי דרור: מתוך 3,450 בנים ובנות

גלעד קריב: הנתונים הם רק לבנים

אודי דרור: 270 בנים

גלעד קריב: מתוך כמה בנים בש"שינים?     

אודי דרור: בסופו של דבר ש"שין הוא ש"שין

גלעד קריב: לא

גלעד קריב:  בישיבות לומדים רק גברים

גלעד קריב:  את המשחקים האלה כבר עברנו בוועדת החוץ והביטחון

גלעד קריב:  כמה בנים נהנים מדח"ש?     

מיקי לוי: חבר הכנסת קריב, דקה

מיקי לוי:  הוועדה מבקשת לקבל מתוך כמה בנים, כדי לרשום בפרוטוקול

מיקי לוי:  בבקשה

אודי דרור: אין לי את זה פה

קריאה: לנו יש

מיקי לוי: לא, גברתי

מיקי לוי:  אני לא יכול לקבל ממך, כי זה לא מוסמך, אז אין לי מה לעשות עם זה

גלעד קריב: איזה זלזול בכנסת

מיקי לוי: אנחנו מבקשים עד ליום רביעי - - -     

קארין אלהרר: למה? היום אחרי הצוהריים

קריאה: מה הבעיה בעוד שעה לקבל?     

גלעד קריב: הם צריכים להגיש את זה לבג"ץ

קריאה: למה?     

גלעד קריב: כי הם מבקשים מכם את זה חודש

קריאה: מה-22 בינואר

מיקי לוי: גברתי, אל תכריחי אותי לקרוא בשמך ולהוציא אותך

מיקי לוי:  חברי הכנסת, אני צריך לקרוא להם שלוש פעמים, זה הנוהל

גלעד קריב: יש לך סעיף בתקנון

גלעד קריב:  רוטמן - - -     

קארין אלהרר: רוטמן ניצל אותו עד תום

מיקי לוי: זה צריך להיות קיצוני

מיקי לוי:  אתה שוכח שהייתי יושב-ראש הכנסת, אני קצת מכיר

גלעד קריב: אתה שוכח שקארין, אני וסגלוביץ' במקרה עברנו טירונות בוועדת החוקה

מיקי לוי: זה נכון

קארין אלהרר: סדנה

גלעד קריב: יש לנו רובאי 07 בזריקות מחדרי ישיבות

יואב סגלוביץ': אני יכול אפילו לקבל נשק מבן גביר

קריאה: לא בטוח

קארין אלהרר: אתה לא תקבל

מיקי לוי: אני מבקש, היום אתם חוזרים הביתה, מחר שיתקבל בוועדה מייל עם הפירוט

מיקי לוי:  תודה רבה

מיקי לוי:  אני מודה לך

אודי דרור: אמרתי 270 מתוך סך הש"שינים

אודי דרור:  בסופו של דבר ש"שין או ש"שינית הם מתנדבים

מיקי לוי: הוועדה מבקשת - - -     

אודי דרור: השלמת נתונים אנחנו עושים

מיקי לוי: תודה רבה

מיקי לוי:  ממשיכים

אודי דרור: חשוב להגיד שמשרד הביטחון שהעביר את הקצאת דחויי הגיוס לגופים הגדיר שני דברים: האחד, אל תקדימו מפונים

אודי דרור:  צפון או דרום, אל תקדימו בני נוער שהם פונו

אודי דרור:  דבר שני, יש לפזר את הבחירה בין המוקדים השונים

קארין אלהרר: מה זה אומר?     

אודי דרור: אני יכול לתת דוגמה את התנועה הקיבוצית, כי חלק גדול מהש"שינים הם של התנועה הקיבוצית לצורך העניין

אודי דרור:  קרוב ל-1,200 ש"שינים, 87 הקדמות

אודי דרור:  עשינו הכול שהמסגרות לא ייפגעו

קריאה: כמה מכיניסטים?     

אודי דרור: תעשה 750 פחות 270

אודי דרור:  480 מכיניסטים

גלעד קריב: הנתונים האלה כבר נאמרו עשר פעמים, תעברו לנתונים שאתם לא רוצים לספר

מיקי לוי: חייבתי אותם לשלוח במייל לוועדה

מיקי לוי:  נגמר הסיפור

גלעד קריב: אבל אני יודע, אני רוצה להסביר לך, מכיוון שמה לעשות, אני מצטער שאני קצת התלמיד המופרע בכיתה היום, לרוב אני מתנהג יפה

מיקי לוי: אני רוצה להזכיר לך, חבר הכנסת קריב, לוועדה הזאת יש יכולת אחרת

גלעד קריב: אני יודע

גלעד קריב:  תראה אותי כנושא כליך

גלעד קריב:  מכיוון שכבר היינו במחזור הזה, מחר תקבל מייל שיספר לך כמה ש"שינים וכמה מכיניסטים

מיקי לוי: לא

מיקי לוי:  כמה בנים

גלעד קריב: אני עוזר ליושב-ראש, שלא ייצא שלא תבינו

גלעד קריב:  הוא במייל רוצה לשאול את השאלה, כמה דחיות שירות יש בישיבות הגבוהות הציוניות בפילוח של שנים, כדי שנדע כמה אנשים כבר יושבים שנה שלישית ורביעית ולומדים, ואתם פוגעים בכפרי הנוער

גלעד קריב:  זה מה שהיו"ר מבקש, מכיוון שזה גם מה שביקשו בעתירה אז תגישו את כל הנתונים ותפסיקו לזלזל בכנסת כבר חודש

מיקי לוי: חבר הכנסת קריב, הוועדה מבקשת את זה

מיקי לוי:  כמה דחיות משנה שלישית לרביעית? במייל כתוב, זה מה שהוועדה מבקשת

מיקי לוי:  ואני ממש מבקש בכל לשון של בקשה, לא יהיה נעים לי לזמן את ראש אכ"א

גלעד קריב: תבדקו את הנתונים האישיים בצבא של ארבעתנו, תראו שיש לנו אינטליגנציה

מיקי לוי: חברים, בבניין הזה אני כבר בין הוותיקים, אני יודע לנהל דבר או שניים, ניהלתי כמה אלפי אנשים בחיי

מיקי לוי:  בבקשה, אדוני, אני מגן עליך

מיקי לוי:  סיימת?     

אודי דרור: סיימתי

מיקי לוי: רשמת את הבקשות של הוועדה? אני מאוד מודה לך

גלעד קריב: כמה תלמידי ישיבות בדח"ש הראשון? מכיוון שאתה אחראי על הנושא, האם אתה מוכן לומר לוועדה כמה תלמידי ישיבות במסלול ההסדר והישיבות הגבוהות הציוניות, שנמצאים בשנת הדח"ש הראשונה, יצאו להם הודעות הקדמת גיוס? יש לכם את הנתונים

גלעד קריב:  אני אחזור על השאלה

מיקי לוי: הוא אמר שתקבל

גלעד קריב: לא

גלעד קריב:  הוא הפנה את השאלה לצבא, כי הוא לא רוצה לומר את מה שהם יודעים שאין כמעט תלמיד, לדעתי יש אפס, אבל כדי להיות זהיר, אולי מישהו התנדב כי נמאס לו ללמוד, אחרי שישה חודשים הוא הבין שזה לא בשבילו, אז אני אחזור על המשפט: כמעט אפס תלמידים בישיבות ההסדר ובישיבות הגבוהות הציוניות הוקדם להם הגיוס בשנת הדח"ש הראשונה שלהם

גלעד קריב:  עכשיו תאמרו לי אם אני טועה, כי יש לכם את הנתונים

גלעד קריב:  אם אני טועה, תאמרו כמה, אני רוצה את המספר, כי אתם יודעים לומר על האחד, 87 ש"שינים, אז בואו תאמרו לי, הצבא, אתם כבר חודש על הנתונים, כמה הודעות הקדמת גיוס שלחתם אל תלמידי ישיבות ההסדר ותלמידי הישיבות הגבוהות בשנת הדח"ש הראשונה שלהם שלא בהתנדבות? מי שמתנדב, גם בש"ש - - -     

מיקי לוי: תודה רבה

מיקי לוי:  חברי הכנסת שאלו את השאלות, עכשיו אל תפריעו, אני מגן עליהם

מאיה שגיא: אני הממונה על המענה לגופי ביקורת חיצוניים

מאיה שגיא:  לצערי לפני שזומנתי לישיבה, אני לא מכירה שהועברו ל - - - שאלות לפני הישיבה הזאת

קארין אלהרר: לא בוועדה הזאת

קארין אלהרר:  בוועדות אחרות

קארין אלהרר:  אתם בוואקום?     

שלום גנצר: לא קיבלנו שום שאלות - - -     

גלעד קריב: לא רצינו לבדוק - - -     

קארין אלהרר: גנצר, אתה לא חי בוואקום

מיקי לוי: אני פותר לכם את זה

מיקי לוי:  אני סוגר את הדיון, כי אין בזה טעם

קארין אלהרר: אל תסגור, תן לש"שינים

מיקי לוי: אני אתן להם לדבר

שלום גנצר: זה חוסר הוגנות, כי אנחנו לא קיבלנו

מיקי לוי: אין בעיה, אני מגן עליך

גלעד קריב: אתה צודק, יש פה חוסר הוגנות

מיקי לוי: חבר הכנסת קריב

גלעד קריב: אני עונה

מיקי לוי: קריאה שנייה

שלום גנצר: אנחנו סופגים פה עלבונות כבר שעה וחצי

מיקי לוי: אדוני, אתם אצלי ותיקים, אתם מופיעים פה כל יומיים וחצי, אני מגן עליכם

מיקי לוי:  אלה הן השאלות, אני תיכף סוגר את הדיון

מיקי לוי:  אתם רוצים שנחזור עליהן או שהשאלות ברורות?     

שלום גנצר: רשמנו את השאלות

מיקי לוי: אני מבקש מייל

מיקי לוי:  עד מחר בבוקר הוועדה דורשת התייחסות צה"ל למספרים האלה

מיקי לוי:  זה מה שהוועדה מבקשת

מיקי לוי:  מחר בבוקר כשאני בא ליום עבודתי, מה לעשות, זה המקום שאני עובד בו, אני מבקש את הנתונים האלה, כדי שאנחנו נוכל כחברי כנסת לבוא ולנסות ולעשות איזונים בין המסגרות השונות

מיקי לוי:  אנחנו לא מבקשים יותר

מיקי לוי:  אני פוטר אתכם מתשובה, כי אין לכם כרגע

מיקי לוי:  נכון, מאיה?     

מאיה שגיא: נכון, אדוני

מאיה שגיא:  אני רק אבקש שככל שתיקבע ישיבה גם בשבוע הבא - -     

גלעד קריב: לא

גלעד קריב:  מחר, מוחרתיים

מיקי לוי: מחר היא תעביר נתונים, חבר הכנסת קריב

מאיה שגיא: - - ויהיו שאלות נוספות - - -     

מיקי לוי: אנחנו נעביר לפני

מיקי לוי:  אני מתחייב

מאיה שגיא: תודה, אדוני

גלעד קריב: יש לי רק המלצה, לבג"ץ תגיעו קצת יותר מוכנים

גלעד קריב:  בניגוד לתדמית, חברי הכנסת הרבה יותר נחמדים וסבלנים משופטי בג"ץ כשמנסים למרוח אותם

מיקי לוי: תודה רבה

מיקי לוי:  חבר הכנסת קריב, אני רוצה להגיד לך משהו, אני רוצה לקרוא את כותרת הדיון שהוועדה בראשותי הוציאה: "השפעת החלטת משרד הביטחון לגיוס מוקדם של מתנדבי שנות השירות על המפעלים החינוכיים החברתיים"

מיקי לוי:  אז מה חשבתם, שלא נטפל במספרים? מה חשבתם שרק נדבר כמה זה חשוב וכמה זה ראוי וכמה זה חינוכי, וכמה זה הילדים שלנו?     

גלעד קריב: האגף הביטחוני-חברתי במשרד הביטחון מטפל גם בישיבות ההסדר ובישיבות הגבוהות הציוניות, אז איך אין לכם את הנתונים?     

מיקי לוי: הם יביאו עד מחר

גלעד קריב: ראשת האגף, עשר שנים אתם לא מגישים את הדיווח השנתי על הישיבות הגבוהות הציוניות לוועדת החוץ והביטחון, זו אחריות שלכם

מיקי לוי: מה אכפת לי ועדת החוץ והביטחון? אני דורש את המספרים פה

גלעד קריב: אדוני, אחת משתיים, יש שתי אפשרויות, או שהנתונים ידועים אבל דוחים את הצגתם, כי ברגע שיציגו אותם יתברר מה שאנחנו אומרים כל הזמן, או שהנתונים לא ידועים וזה הרבה יותר גרוע

מיקי לוי: הנתונים יגיעו לוועדה לביקורת המדינה עד מחר בבוקר, כי אם לא, הוועדה תצטרך להביא את ראש אכ"א לדיון בפניה, וזו הוועדה היחידה שיש לה סמכות להוציא צו הבאה, וזה ממש לא יהיה נעים לי

גלעד קריב: מותר לי לומר לך משפט קשה? עד היום לא אמרתי בכל הדיונים, והם יודעים, אני רוצה לומר לך משהו

מיקי לוי: אפשר קצר וקולע?     

גלעד קריב: קצר, קולע וכואב

גלעד קריב:  אני חושב שיש גורמים במערכת, ואני לא אומר את זה סתם, שחושבים שאנחנו מדברים בבני נוער מפונקים, שקצת בוכים על שלא נוח להם להקדים עכשיו, והם תכננו טיול בחו"ל

גלעד קריב:  אתה יכול לעשות ככה עם הראש, אבל כשאני אומר משהו שאני חושב - - -     

שלום גנצר: - - - את האנשים הלא נכונים

גלעד קריב: אדוני, אני לא תוקף אותך, אני מדבר לפרוטוקול

גלעד קריב:  אני ממש כרגע לא מדבר איתך, הבנו שבאתם לא מוכנים לדיון, אז אני לא מדבר אתכם

גלעד קריב:  אני שב ואומר את המשפט הקשה הבא, אני אומר את זה אחרי חודש של עיסוק בנושא

גלעד קריב:  אני אומר את זה לפרוטוקול, מכיוון שאלה דברים שאני שומע במערכת, אל תטעו, יש לי רק 30 שנות ניסיון עם מכינות קדם צבאיות, כאחד המייסדים של אחת מהמכינות, יש תחושה במערכת שגורמים מסוימים מסתכלים על החבורה הזאת של בני הנוער כחבר'ה שבזמן מלחמה בוכים על שטויות

גלעד קריב:  הדיון היום, בניגוד לשני הדיונים שהיו בוועדת החוץ והביטחון, ובמידה מסוימת בוועדת הצעירים, אני מודה לך ולך שקיימתם את הדיון, אתם יודעים למה? כי בדיון הזה בפעם הראשונה בחודש האחרון, הפרספקטיבה באמת לא הייתה: החבר'ה, המצוינים האלה שנאבקים על הזכות שלהם שלא להיות מופלים על ידיכם, אלא על הילדים שלנו

גלעד קריב:  ואם היינו מביאים לפה עוד 200 מנהלי מסגרות, אז כל אחד היה משמיע את הדברים הללו

גלעד קריב:  אז תודה לכם על הדיון, כי הפגיעה החברתית היא אדירה

קארין אלהרר: אני עדה לזה ממקור ראשון

קארין אלהרר:  אני הולכת לבקר בפנימיות

גלעד קריב: אני מאמין גדול בערך של לימוד תורה, אבל בזמן מלחמה המתנדבים בכפרי הנוער יותר חשובים מבחורי ישיבות שלומדים את השנה השלישית שלהם

קארין אלהרר: זה קידוש השם לא פחות

גלעד קריב: יותר חשוב לא רק מבחינת הצבא, מבחינת סדרי עדיפויות יהודיים ציוניים, יותר חשוב לא לפגוע בכפר הנוער מאשר לאפשר לבחור בישיבת הר המור לשבת שנה רביעית של דחיית שירות, וזה מה שאתם עושים, ואתם יודעים את הנתונים, ואצלכם המספרים, ואתם לא מציגים אותם, ואתם יודעים ששום תלמיד ישיבה בשנת הדח"ש הראשונה שלו, אלא אם הוא התנדב לעשות את זה, לא יוקדם לו הגיוס בכפייה

גלעד קריב:  וזה מה שאתם עשיתם, ואנחנו התרענו וביקשנו והצענו, ואמרנו: תעזבו את המספרים

מיקי לוי: חבר הכנסת קריב, תודה רבה

מיקי לוי:  הדברים נאמרו מעומק הלב ובכאב רב

מיקי לוי:  ומחר נקבל את הנתונים, ואם יהיה צורך אני אזיז את כל הדיונים ביום רביעי, ואני אחדש ביום רביעי את הדיון הזה

מיקי לוי:      בבקשה מכובדיי הצעירים, זכותכם לדבר

עילי סימנהויז: אני ש"ש בתנועת הצופים

עילי סימנהויז:  לצערי בחודש הזה אנחנו מגיעים לכנסת פעמיים בשבוע

עילי סימנהויז:  אני יכול להגיד שאני גם סוגר במקרה 28, ואת גלעד קריב ראיתי יותר מאשר את ההורים, כנראה הם קצת מקנאים

מיקי לוי: אתה בפעם הראשונה אצלי בוועדה

עילי סימנהויז: אני בפעם הראשונה אצלך בוועדה, ואני רוצה להגיד שאנחנו באנו לפה בתחושה שאנחנו מגיעים איתה בכל שבוע, שהכלבים נובחים והשיירה עוברת

מיקי לוי: לא

מיקי לוי:  לא

מיקי לוי:  לא

עילי סימנהויז: בכל שבוע אנחנו מגיעים, בכל שבוע מבקשים תשובות, בכל שבוע גלעד קריב מתעצבן, בכל שבוע מבטיחים לנו תשובות, ואנחנו חוזרים ושוב אנחנו באותו לופ, ובינתיים להם זה נוח, כי כרגע הצווים ב-9 באפריל לא זזים, רק אנחנו מתגלגלים עם קבלת התשובה

עילי סימנהויז:      אני רוצה להתייחס לכמה נקודות

עילי סימנהויז:  דבר ראשון, התעלמו פה מהעובדה שלפני שבוע וחצי ביום רביעי יצאו צווים בהוראת מיטב, בלי תיאום עם משרד הביטחון, לש"שינים שלא הופיעו ברשימות וגם הוציאו ספיירים

עילי סימנהויז:  מעבר ל-750 הוציאו לעוד ש"שינים למקרה שאחרים יורידו פרופיל וכו'

עילי סימנהויז:      פנינו לצבא, למשרד הביטחון

קארין אלהרר: זה בניגוד לסיכומים

עילי סימנהויז: בניגוד לסיכומים, בניגוד להבטחה של ראש אכ"א ורח"ט תומכ"א בכבודם ובעצמם שישבו בוועדת החוץ והביטחון

עילי סימנהויז:  פנינו אליהם, הבנו מהאגף הביטחוני-חברתי שמדובר בטעות

עילי סימנהויז:  דובר צה"ל הוציא תשובה שלא מדובר בטעות

עילי סימנהויז:  יום למחרת שוב באותו לופ – טעות, דובר צה"ל אומר שזאת לא טעות

עילי סימנהויז:  הפעם הראשונה שבה קיבלנו הודעה רשמית שמדובר בטעות, הייתה בשבוע שעבר בוועדה של חברת הכנסת לזימי, וגם אחרי זה דובר צה"ל ניסה להתנער

עילי סימנהויז:       אנחנו מגיעים לפה בתחושה שמשקרים לנו בפנים, ולא רק אני אומר את זה, גם הרכזים הבוגרים אומרים

עילי סימנהויז:  יש פה מניפולציות של נתונים, ואם מדברים על בנים, אז מלכתחילה רק שליש מהש"שינים הם בנים, מלכתחילה לשנת שירות ולמכינות כמות הבנים שמאושרת לצאת היא נמוכה

עילי סימנהויז:       כשמסתכלים על ישיבות הסדר והישיבות הגבוהות כולם בנים

עילי סימנהויז:  אין שם דח"ש לבנות

עילי סימנהויז:  אצלנו יוצאים בנים, יוצאות בנות, ובנים מלכתחילה מופלים לרעה באחוז שהם יוצאים

עילי סימנהויז:      אנחנו פה בשביל החניכים ולא בשבילנו

עילי סימנהויז:  תחשבו גם על החניכים, על האחים הקטנים שלנו, על הילדים בפריפריה, בפנימיות הנוער, שאנחנו מפקירים בשביל החלטות שנוחות לנו פוליטית

מיקי לוי: משרד החינוך, אתם גם שחקן מרכזי, צריכה להיות לכם דעה

מיקי לוי:  בבקשה, אדוני

אמיר רימון: שלום רב, אני מנהל מרכז הדרכה ארצי חברתי במינהל חברה ונוער

אמיר רימון:  אני מייצג גם את המינהל לחינוך התיישבותי בדיון הזה

אמיר רימון:  אני אגיב ממש-ממש בקצרה

אמיר רימון:  נדבר פדגוגית, התפקיד של הש"שינים בפנימיות וכפרי הנוער הוא חלק אינטגרלי מהצוות החינוכי, זה כבר נאמר פה, לא צוות עזר, הם מסייעים בתפעול הפנימיה, פעילויות שוטפות, דואגים לרווחת החניכים, מסייעים להם לימודית, מצמידים כל ש"ש לקבוצה חברתית, והוא חלק ממנה לכל דבר, ואני יכול להגיד לכם שבעת הזאת של ארבעה החודשים האחרונים, עם גיוס של הרבה מאוד מהצוות של הפנימיות וכפרי הנוער שמתאפיינים בצוות צעיר שהולך למילואים הש"שינים ממש עלו רמה מאוד מאוד גדולה באחריות שלהם

אמיר רימון:  הם לא מחליפים כוח-אדם שכיר, אבל הם מבוגרים משמעותיים מאוד מאוד במפגש עם החניכים

אמיר רימון:      עשינו סיבובים בארץ בכל מה שקשור למרכזי הפינוי, גם הלכנו לבדוק את הש"שינים ברחבי הארץ

אמיר רימון:  המלחמה התחילה בעצם חודש לאחר תחילת שנת השירות, שאלנו אותם: מה הם חושבים? האם שנת השירות שלהם נהרסה, נלקחה מהם? והם אמרו לנו: אתם התבלבלתם, סליחה, אנחנו עושים עכשיו את המשימות הלאומיות הכי חשובות שיש היום על סדר-יומה של מדינת ישראל

אמיר רימון:  אני חושב שהדבר הזה אומר הכול על החשיבות של מה זה אומר ש"שינים למדינת ישראל

אמיר רימון:      אנחנו חוששים שגיוס מוקדם יהווה פגיעה גדולה במרקם החינוכי של הפנימייה, או כפר הנוער, או מוסדות הרווחה

אמיר רימון:  אנחנו לא היינו מעורבים בהחלטה לקצר את שנת השירות לחניכים, לחניכי שנת השירות

אמיר רימון:  לא היינו שותפים איזה מתנדבים יגויסו, לא קיבלנו לא מספרים ולא קריטריונים

אמיר רימון:  אנחנו חוששים שהדבר לא יפגע רק בכפרים, אלא גם במתנדבים עצמם, בקומונות עצמן, במרקם החברתי של מה זה קומונה, שנת שירות

אמיר רימון:  אם עוזבים לי את הקומונה שניים-שלושה מתנדבים, למה שאני אשאר – אני מדבר על כל החבר'ה שלא מתגייסים – אנחנו כבר רואים אצל הי"בניקים, לקראת השנה הבאה אובדן אמון מסוים במפעל הזה שנקרא "שנת שירות", האם ייקחו אותנו באמצע, האם שווה בכלל לחתום, לצאת

אמיר רימון:       אנחנו מבקשים מכל הנוגעים בדבר להפחית כמה שיותר את הפגיעה בגרעיני שנת השירות, לקיים דיאלוג ישיר עם הגופים המשלחים, ככה שגרעינים וקומונות לא יפורקו

אמיר רימון:  תודה

דליה ינקו: אני רוצה ברשותך רק משפט

דליה ינקו:  כל הדיאלוג כולו נעשה מול הגופים, יש פה גופים, אני מקווה, שיודעים להעיד על זה

דליה ינקו:  כל המספרים, כל הרשימות שהועברו לגופים וביחד מתוכם הם הגישו מי אפשר מתוך הפוטנציאל, צריך להגיד שהשיתוף היה מתחילת הדרך

דליה ינקו:  התקיימו כנסים עם כלל תנועות הנוער וארגוני הנוער

קריאות: - - -     

קריאה: אבל בסוף צה"ל הוציא את כמות הצווים שהוא רוצה

מיקי לוי: חברים, מה קרה?     

קארין אלהרר: אני אגיד לך מה מטריד, שיש עוד אוכלוסיות שהן לא פועלות לטובת החברה, הן כנראה פועלות לטובת עצמן

קארין אלהרר:  זה מאוד מטריד שאליהן לא פונים אפילו

קארין אלהרר:  זו הנקודה

דליה ינקו: אני מאוד מבינה את השאלות שהועלו כאן

דליה ינקו:  אנחנו לוקחים את זה איתנו, אני רק אומרת שצריך לעשות רגע הפרדה

קארין אלהרר: בסדר

דליה ינקו: אי-אפשר לנהל דיון שאת יושבת על מיקרופון

מיקי לוי: סליחה, לכם אין את הזכות שיש לה

מיקי לוי:  מה אני יכול לעשות?     

קריאה: כבוד היושב-ראש, אנחנו אימהות לחיילים האלה ומאסנו כבר בתשובות פוליטיות

מיקי לוי: גברתי, עם כל הכבוד, אני איתה לא יכול להתמודד, יש לה את הזכות להתפרץ ולשאול, היא חברת כנסת

דליה ינקו: אנחנו לוקחים את השאלות שעלו כאן, ואנחנו מבינים את הדבר הגדול הזה שעליו הדיון

דליה ינקו:  אני רק רוצה להגיד בתוך זה, כדי לדייק, כל התהליך שנעשה מול הגופים - - -     

קארין אלהרר: את צודקת, אבל את יודעת למה, כי בסוף אתם הגוף הגדול, ולכם יש את כל היכולות

קארין אלהרר:  הייתה איזה מחשבה שאם הם לא יפעלו אתכם בשיתוף פעולה פשוט תלכו להם על הראש

קארין אלהרר:  זו הבעיה שהייתה

דליה ינקו: אני לא מסכימה עם זה

קארין אלהרר: אני אומרת לך מה הייתה התחושה

דליה ינקו: חברת הכנסת אלהרר, אני רוצה לשתף אותך בשיחה שהייתה לי עם מועצת תנועות הנוער, שיש לה לא מעט ש"שינים, וישבו הגופים האלה איתנו ערב הדיון שהיה בוועדת החוץ והביטחון ואמרו: אנחנו לא מגיעים כי אנחנו מרגישים שבעת הזאת – אני רוצה רגע לנתק את זה מהדיון הרחב, נקודתית ממה שהם צריכים לתרום ולהגיד "הנני" מתחת לאלונקה בעת הזאת, אנחנו מרגישים שהדרך שהייתה בשקיפות מלאה, בשיתוף שלהם, גם על ההחלטות, גם על המספרים, גם בכל הדיונים איתם, גם בכנסים שקיימנו, הם הרגישו שהדרך הייתה הגונה – והם אמרו לנו, בעת הזאת אנחנו מבינים גם את הצורך

דליה ינקו:  אני גם אומרת שהמסר בסוף לבני הנוער היה ברור שבעת הזאת בסוף מישהו צריך להיכנס מתחת לאלונקה, הם הבינו את זה

קארין אלהרר: אין מחלוקת

דליה ינקו: הם לא הרגישו שמשהו נעשה בטונים שאני שומעת פה, ויש פה גופים שלצערי אני לא מכירה, אני מכירה כנראה את גוף האם

דליה ינקו:  שיקפנו לאורך כל הדרך, עשינו כל מה שניתן כדי שהתהליך הזה יהיה כמה שפחות כואב, והוא מאוד כואב

קארין אלהרר: את צודקת, ובתנאי שיש הבנות ביני ובינך שהקוביה שפניתם אליה היא קוביה צרה

קארין אלהרר:  יש עולם שלם שלא פניתם אליו

איילת השחר סיידוף: אני עורכת דין מאימהות בחזית

איילת השחר סיידוף:  זו תנועה של אימהות לחיילי ההווה והעתיד

איילת השחר סיידוף:  כבר הגענו ל-50,000 אימהות מאז תחילת הדרך

איילת השחר סיידוף:  אנחנו כבר עשרה חודשים מבקשות שירות שווה לכולם

איילת השחר סיידוף:  הגשנו עתירה ביולי האחרון, שעליה הלבשנו צווים

איילת השחר סיידוף:  ב-22 בחודש מדינת ישראל החליטה להקדים גיוסים לבני המכינות ובני השירות, ומאז אנחנו לא ישנות

איילת השחר סיידוף:  לצדי פה חברתי אילת פלר מימון

איילת השחר סיידוף:  ההחלטה השרירותית, יש לומר, שהתקבלה ב-22, אנחנו הגשנו עליה צווים לבית המשפט ב-24 ועד היום מחכים שמדינת ישראל תגיב

איילת השחר סיידוף:  אנחנו לא מצליחים לקבל נתונים, משקרים לנו במצח נחושה ובלי להתבלבל, מאיימים על ש"שינים, מאיימים על מכינות, מאיימים על ראשי המכינות – אל תעשי לי ככה – ישבתי מולך בכמה וכמה ועדות, אין לי יותר סובלנות

איילת השחר סיידוף:  הנזק כבר נעשה

איילת השחר סיידוף:  הנזק באמון, הנזק באיך שמסתכלים על הדברים, איך שרואים

איילת השחר סיידוף:      כמו שאמר פה חבר הכנסת קריב, לא הלכו לא לשנה ב', לא לשנה ג', לא לשנה ד', מתייחסים לילדים שלנו כחיילים שימושיים – בואו נשלוף אותם, בואו נזרוק אותם, מה זה משנה על מי הם משפיעים

איילת השחר סיידוף:  לא קיבלנו תשובה אחת אמיתית, מדויקת, לא קיבלנו מספר אחד

איילת השחר סיידוף:  אני יודעת מה המספרים כי פנינו לכולם ואספנו אותם

איילת השחר סיידוף:  יש לנו קבצים, אנחנו יודעים להגיד

איילת השחר סיידוף:   כשצה"ל אומר הוצאנו X, אנחנו יודעים שהוא הוציא X פלוס, פלוס, פלוס

איילת השחר סיידוף:  רגע אומרים לנו שזו תקלת מערכת ורגע אומרים לנו צה"ל ורגע אומרים לנו דובר, ובינתיים הדברים מתחרבשים

איילת השחר סיידוף:  אנחנו חודש מיום ההחלטה ולא סתם חבר הכנסת קריב איבד את הסבלנות

איילת השחר סיידוף:  חודש מיום ההחלטה צה"ל מתנהג כאילו יש לו מדינה, לא מדינה שיש לה צבא

איילת השחר סיידוף:  צבא שיש לו חיילים שימושיים, צבא שיש לו מדינה, מגיע לוועדות לא מוכן, לא מסודר, עם בקשות מוזרות

איילת השחר סיידוף:      אני שואלת ואני אשאל בפעם המי יודע כמה

איילת השחר סיידוף:  800 חיילים בצה"ל שעוד לא הוכשרו, זה מה שיפיל את הצבא הגדול? למה אף אחד לא הולך איתנו? לא זזתם סנטימטר בחודש האחרון מהתשובה הראשונית שלכם

איילת השחר סיידוף:  לא משנה מי ישב פה, איזה אלטרנטיבות הביאו, והביאו, ישב חבר הכנסת שטרן והביא אלטרנטיבות אמיתיות להחליף את החבר'ה האלה, לא משנה מה הבאנו, מה דיברנו, איזה מכתבים כתבנו, עתירות ששלחנו, צווים, צה"ל עוד על אותה נקודה של אותה תשובה שהייתה לו ב-22 לחודש

איילת השחר סיידוף:  למי זה נשמע הגיוני? זה באמת מרגיש כמו הוועדה של חוקה מלפני שנה, שלא משנה מה אמרת, התשובה נשארה אותו דבר

איילת השחר סיידוף:      לא הגיוני שקצינים בצה"ל חושבים שאימהות היום ייפלו לרגליהם

איילת השחר סיידוף:  אנחנו אחרי ה-7 באוקטובר, לא רק לא מאמינות, פוקחות עשר עיניים, שואלות שאלות ומצפות לקבל תשובות אמיתיות

איילת השחר סיידוף:  כרגע בחודש האחרון, רמת האמון ירדה ולא רק לנו, גם לילדים, כי בדרך שיקרו לנו במצח נחושה כמה וכמה פעמים, וזה פשוט, סליחה על המילה, הזיה

איילת השחר סיידוף:      אני כאימא לחייל, לוחם, לא סומכת כרגע על המערכת

איילת השחר סיידוף:  אני אומרת לך את זה כרגע בלב שלם, וגם הילדים האלה הבינו שעשו עליהם סיבוב

איילת השחר סיידוף:  אם ככה אתם רוצים לבסס את האמון עם האימהות ועם הילדים, אז אחלה, אחלה דרך, או שתעשו פעם אחת עבודה, תיקחו צעד אחורה, תגידו: סליחה, טעינו, זו הייתה החלטה רעה, הינה האלטרנטיבות, הינה - - - זרים, הינה מילואימניקים שאפשר להאריך לכם, הינה הקבע, הינה סדיר שרוצים להיכנס לקבע

איילת השחר סיידוף:  סליחה, טעינו, מתנצלים, תמשיכו בעבודתכם המלאה, לקחנו מהישיבות הגבוהות, הינה פתרנו את הבעיה

איילת השחר סיידוף:  תודה

מיקי לוי: הבנו

מיקי לוי:  את מדברת מכאב ליבך

מיקי לוי:  אנחנו נבקש את הנתונים, אני מקווה שהנתונים יגיעו מחר, ואנחנו נשקול את המשך דרכה של הוועדה

מיקי לוי:  אין בכלל ספק שנדרוש פתרון אחר מהפתרון המוצע

אילת פלר מימון: אני מהאימהות

אילת פלר מימון:  יש נקודה מאוד מאוד חשובה, כי נורא חשוב שהכותרת תהיה מדויקת, היא התייחסה רק לש"שינים, ונורא נורא חשוב שהכותרת והדרישה לנתונים תהיה גם לגבי המכינות

מיקי לוי: הכותרת נדרשת גם לגבי המכינות – זה נרשם בפרוטוקול – גבירותיי ומכובדיי ממשרד הביטחון והצבא

מיקי לוי:  תודה על ההערה

אילת פלר מימון: המתנדבים הם ש"שינים שעושים עבודת קודש, אבל הם גם מכיניסטים שהיום מתנדבים, ועשינו עבודת מחקר מטורפת

אילת פלר מימון:  הם נמצאים בכל המקומות, גם בפנימיות, גם בבתי הספר, גם במסגרות והם נדרשים שם

אילת פלר מימון:  תכננתי לקרוא מכתב, אני אחסוך את הזמן, אולי בפעם הבאה, מכתב מאימא שאומרת שילד שלה, שהיה על סף נטיות אובדניות, אחרי מה שקרה ב-7 באוקטובר, מי שמציל אותו זה מכיניסטים ספציפית ממכינת חמש אצבעות, זה יכול להיות מכל מכינה אחרת

אילת פלר מימון:  לכן כשהדיון מתנהל הוא חייב להיות ש"שינים, מכיניסטים, כולם יחד באותה אלונקה

מיקי לוי: ההערה התקבלה, גם ש"שינים וגם מכיניסטים

מיקי לוי:  בבקשה, נרי

נרי שוטן: שלום לכם, תודה על הדיון, אדוני יושב-ראש הוועדה, קארין, תודה על היוזמה

נרי שוטן:  התנועה הקיבוצית היא הגוף המשלח הכי גדול, מעל 1,200 ש"שינים בשנה, ואנחנו מתגייסים כשצריך, הם יודעים את זה, אין דילמה בכלל

נרי שוטן:  יגיעו הצווים, החבר'ה יתגייסו

נרי שוטן:  אין שאלה, מבחינתו הדבר הזה הוא אחד מאבני היסוד שלנו כתנועה ואחד מאבני היסוד החינוכיות שאנחנו מחנכים גם את הש"שינים, גם את החניכים וגם את הילדים אליהן

נרי שוטן:       דיברתם על תחושת אמון

נרי שוטן:  מיקי, תחושת האמון שלנו נשברה ב-7 באוקטובר

נרי שוטן:  אין תחושת אמון

נרי שוטן:  איזה אמון? איפה האמון? כל המערכת שהייתה צריכה לדאוג שיהיו אנשים שלא יופקרו לא קיימת

נרי שוטן:  היא לא קיימת דרך אגב עד עכשיו

נרי שוטן:  עכשיו אולי היא קצת מנסה להתנער, אבל היא פשוט לא קיימת

נרי שוטן:       אני לא מתעסק באמון אני מתעסק במעשים, ולכן אנחנו גם פנינו לבג"ץ

נרי שוטן:  פנינו לבג"ץ כי אנחנו מרגישים שעושים עלינו סיבוב

נרי שוטן:  זה הסיפור

נרי שוטן:      מיקי, הייתי פה כמה דיונים בכל העניינים של הכיתות כוננות ושל אבטחת היישובים, זה מרגיש אותו ריטואל

נרי שוטן:  פשוט אותו ריטואל

נרי שוטן:  אתה מגיע לישיבה, באים נציגי המשרדים, אין להם נתונים וממשיכים

נרי שוטן:  המזל שלנו שאתה פה ואתה נותן את הגב לסיפור הזה כמו בכיתות הכוננות

נרי שוטן:      ולכן אני מבקש, בתור הגוף המשלח הגדול ביותר, תתנו פתרון הולם

נרי שוטן:  ואני אגיד יותר מזה, פוליטית

נרי שוטן:  אני מוציא את הפיל מהחדר, זה ברור לחלוטין שיש פה ציבור חובש כיפה שיש לו היום יכולת פוליטית משמעותית יותר כמו שהייתה לו ב-7 באוקטובר, ולכן ההתייחסות זו ההתייחסות, גם של צה"ל וגם של משרד הביטחון, ואני שם את הדברים כמו שהם, כי אם לא נוגעים בישיבות ההסדר, אז אין לי הסבר אחר אלא ללכת להסבר הפוליטי, ולכן אני שם את הדברים כמו שהם ואני לא מתייפייף ואני לא מעגל פינות, אני אומר את הדברים כמו שהם

נרי שוטן:      אנחנו נהיה שם כמו שהיינו לאורך כל שנות המדינה, כמו שהיינו ב-7 באוקטובר, אנחנו נהיה

נרי שוטן:  כשיגיעו הצווים, אנחנו נתגייס

נרי שוטן:  אבל התפקיד של הוועדה הזאת, והתפקיד של הבית הזה, והתפקיד שלכם, עם כומתת הנח"ל, וגם אני הייתי בנח"ל, עם כומתת הנח"ל זה לתת פתרונות הולמים, כשהדבר המרכזי שנמצא בפניהם זה שוויון

נרי שוטן:  אמר את זה חבר הכנסת סגלוביץ', והוא צודק, זה לא שוויוני, זה לא מידתי, אין בזה שום הגיון

נרי שוטן:  תודה

מיקי לוי: תודה

מיקי לוי:  אני בכל זאת אגיד שלוחמים עזי הנפש הם גם חובשי כיפות

נרי שוטן: זה לא העניין - - -     

מיקי לוי: שדרת הפיקוד של צה"ל, חלקה, אולי אפילו הגדול, אני לא יודע להגיד, הם חובשי כיפות, ואני מסיר את הכובע בפניהם על עוז רוחם

מיקי לוי:  זה לא שייך לזה שצריך לתקן את המעוות הדרוש תיקון, את השוויון ואת האיזונים הנדרשים בין כולם

מיקי לוי:  תנועת הצופים

גלעד קריב: אני מנהל שנת שירות של תנועת הצופים

גלעד קריב:  אנחנו הגוף השני המשלח הכי גדול של שנות השירות

גלעד קריב:  כמו שעילי אמר קודם, מראש יש לנו שליש בנים בשנות השירות, זאת אומרת, מראש יש לנו פחות בנים מבני הישיבות, הישיבות הגבוהות שבכלל יכולים לקבל דחיית שירות

גלעד קריב:      המצב היום של כפרי הנוער ופנימיות הרווחה זה שאנחנו גם מראש אליהם שולחים פחות מתנדבים כי אין לנו יכולת

גלעד קריב:  אם היינו יכולים היינו שולחים הרבה יותר

גלעד קריב:  אם קודם הגברת דליה אמרה שיכולנו לבחור ושהיו דיונים, אז כן היו דיונים ויכולנו לבחור, אבל איזו ברירה, איזו ברירה הייתה לי כגוף משלח להגיד לא לדבר הזה

גלעד קריב:  ברור שאני הראשונה אהיה שאעודד את כלל מתנדבי שנת השירות שילכו לשירות משמעותי, אבל כשהכמות היא כל כך צרה והיא כל כך לא שוויונית, אין לי שום ברירה אלא לבחור ולעשות מהלכים שיפרקו קומונות, יפגעו בגוף הכי חלש שאנחנו שולחים אליו מתנדבים ועוד יוציאו ממנו את כמות המתנדבים הכי זעומה שיכולה להיות, רק כדי לא לפגוע

גלעד קריב:  הפגיעה היא כפולה, גם בילדים האלה שנפגעים וגם במתנדבים שלנו שהכי רוצים לתרום

גלעד קריב:  מראש זה מצב של חוסר ברירה וצריך לפתור אותו

מיקי לוי: תודה רבה

איליי בוקובזה: אני באיחוד החקלאי, גרעין אחים 35

איליי בוקובזה:  אני במקור ממסלול, מושב ליד אופקים בעוטף

איליי בוקובזה:  אני אגיד את זה ככה, בשנייה ששמעתי שרוצים לגייס אותנו, רציתי להתגייס, באמת רציתי להתגייס, גם אמרתי את זה

איליי בוקובזה:  חיכיתי לרשימות הפוטנציאליים ופשוט לא הופעתי בהם, בלי סיבה

איליי בוקובזה:  לא מצאתי סיבה, גם מיטב לא הצליחו לתת לי סיבה

איליי בוקובזה:  אני פרופיל 97 בלי שום מיון, בלי שום שיבוץ, בלי שום דבר

איליי בוקובזה:  לא הצלחתי לקבל

איליי בוקובזה:  רציתי לקבל צו, כי אני יודע שצריך חיילים ורציתי לקבל צו, מהר מאוד נחשפתי לתנועה שקוראים לה "ש"שינים בחזית", כשהיום אני מהשלושה שמובילים אותה, תוך שלושה שבועות נכנסתי לזה, דיון שני שלי בכנסת, ואני פשוט רוצה להעלות כמה נקודות

איליי בוקובזה:      נקודה חשובה שלא נראה לי שעלתה זה היוצאים בשאלה

איליי בוקובזה:  חוזרים בשאלה שיוצאים מהעולם החרדי, שרוצים להתגייס, והם כתובים במדינה כחרדים, אז אין להם חובת גיוס

איליי בוקובזה:  איפה הם? יש אפילו כאלה שבאו ואמרו, יש איזה נתון, איילת השחר, אני מאמין שאת העלית אותו, שממש באו ואמרו שרוצים להתגייס במקומנו כי הם מבינים את המשמעות ואת החשיבות של המשימה שלנו

איילת השחר סיידוף: אני אפתח סוגריים, יש חבורה של חוזרים בשאלה, שהם רשומים בישיבות ויש להם פטור שניתן להם, חבר'ה בני 22, יש מאות כאלה, פנינו לצה"ל, רוצים שיבטלו להם את הפטור הרטרואקטיבי שהם קיבלו על בסיס בעיות נפשיות שאין להם, לא נפתח את השיחה, וצה"ל לא מוכן לעשות את הביטול של הפטור

איילת השחר סיידוף:  יש לא מעט אנשים שהתנדבו בחודש האחרון להחליף את החבר'ה האלה, ונראה שלא רוצים להקשיב בכלל, אף אחד לא זז סנטימטר

קארין אלהרר: כמה יש כאלה?     

איילת השחר סיידוף: כמה מאות שאנחנו יודעים להגיד

איליי בוקובזה: זה אותם כמה מאות, זה מתוך ה-700 ומשהו או 850 שמנסים לגייס מש"שינים ומכיניסטים

איליי בוקובזה:  זה ממש אלה

איליי בוקובזה:      יש פה גם פגיעה רצינית בשנים הבאות

איליי בוקובזה:  באים חבר'ה שמנסים כבר להתמיין, ואפילו התקבלו לשנים הבאות, ברגע שיש קיצוצים בתקציבים של התנועות, אני תנועה יחסית קטנה, הגרעין שלנו מונה 100 חבר'ה, פלוס מינוס, אנחנו מנסים לגדול, אנחנו נכנסים לעוד מקומות ופותחים עוד קומונות, ברגע שיש גם את העניין הזה של הפגיעה הכפולה והמשולשת של העניין של קיצוצי התקציב בתנועות הנוער, זה אומר שייסגרו קומונות, יהיו פחות דח"שים, זה יהיה כאילו אוטומטית חבר'ה שכבר קיבלו תשובה של כן, ועוד חודש יכולים לבוא ולהגיד להם: לא, אתם מתגייסים

איליי בוקובזה:       מעבר לזה, ברמה האישית שלי, לא הצלחתי לקבל צו, אז הצלחתי, היום אני לא רוצה להתקרב לזה

איליי בוקובזה:  יש לי חבר מהקומונה שכן קיבל צו

איליי בוקובזה:  אנחנו בסך הכול שישה חבר'ה בקומונה

איליי בוקובזה:  אנחנו נשארים שני בנים, והוא חבר נורא-נורא טוב שלי וזה מגיע לרמה של וואלה אם הוא מתגייס, אני לא רואה את עצמי שורד, כואב לי להגיד את זה, זו פעם ראשונה שאני מוציא את המחשבה הזאת מהראש שלי, עברו לי מחשבות לפרוש, שמגייסים חבר'ה שלי, מגייסים את אותם תשעה או שבעה מהגרעין שלי, מ-30 ומשהו בנים שיש לנו

איליי בוקובזה:  בא לי לפרוש, קשה לי להמשיך, אבל זו פגיעה עצומה, ואני מסתכל ואומר: החניכים שלי ייפגעו מזה, הילדים שלי ייפגעו מזה, אותם ילדים שאני איתם בארבע מסגרות שונות במהלך השבוע

איליי בוקובזה:      אני יודע שאותי לא יגייסו, כי אני מהעוטף, כי נפלתי בין הכיסאות

איליי בוקובזה:  לא יודע, אותי לא יגייסו, אבל את החברים שלי יגייסו, וזה מה שהכי יפגע בי

איליי בוקובזה:  אני אומר את זה ואני רועד, כי אני יודע שאני לא אשרוד

איליי בוקובזה:  ברגע שיגייסו אותם, זה כאילו גייסו אותי

עמוס כץ: לפני חודש ביקרתי את יעקב, נער מהפנימייה שנפצע קשה כחייל ביום הראשון, ממש באירוע של גבורה הוא נפצע קשה

עמוס כץ:  קודם כול הוא רוצה כבר לחזור לצבא, ושאלתי אותו: מה נתן לו את הכוח, והוא אמר: כל הזמן ראיתי את עמרי ואת הש"שינים האחרים שבאים לפה, נותנים לנו ואחרי זה עוד מתגייסים

עמוס כץ:  היה לי חשוב גם לתת את הזווית הזאת שגם הילדים שלנו, בזכות הש"שינים נהיים לוחמים, נהיים חיילים וקורים איתם דברים טובים

מיקי לוי: אין ספק

מיקי לוי:  תודה רבה

מיקי לוי:  משרד החקלאות ופיתוח הכפר, בבקשה

אלונה שמיר: שלום, אני מנהלת קשרי כנסת וממשלה

אלונה שמיר:  האמת שאני רואה מה הדיון, וחוץ מלהגיד שהש"שינים הם באמת חבר'ה שאני יודעת שהם משתלבים גם בעיסוקים חקלאיים, אנחנו כמשרד, אנחנו לא תומכים בפעילות הזאת

אלונה שמיר:  אנחנו מופיעים בדוח אגב בגלל הסמכויות של שר החקלאות דאז, שהוא היה אחראי גם על שירות לאומי ואזרחי וכיום לא

מיקי לוי: אם אתם יכולים לתרום משהו, אז תתרמו, אבל הבנו

מיקי לוי:  יש מישהו נוסף שיש לו משהו מאוד חשוב להגיד? בבקשה

עילי סימנהויז: קודם כול, אני מצטרף למה שאמר איליי

עילי סימנהויז:  גם אני לא נמצא ברשימות, עברתי גיבוש לפני השנת שירות ויש לי שיבוץ, ואם להיות כן, אני לא רואה את עצמי מסוגל להמשיך לגור בקומונה כשחברים שלי מתגייסים, ואני באמת חושש שמה שיקרה זה שאם חברים שלי יתגייסו בהקדמת הגיוס הזאת, אני אחתום ויתור על התפקיד שהתקבלתי אליו, ואני אתגייס להשבחת גדודים

עילי סימנהויז:  לא שזה נחות, הפוך, בעיניי זה אפילו יותר חשוב, אבל זה גם משהו שצריך לחשוב עליו, המוטיבציה

עילי סימנהויז:      הדבר השני שאני רוצה להגיד זה לגבי המדיניות של הממשלה והפוליטיקאים

עילי סימנהויז:  אנחנו ישבנו בשבוע שעבר עם כבוד השר עמיחי אליהו, והתגובה שלו לנושא הייתה: בראש ובראשונה אתם צריכים להגיד תודה כש"שינים וכמכיניסטים, שהמדינה בחרה בכם לשרת, לא בישיבות ההסדר ולא בישיבות הגבוהות, וזאת זכות שבחרו בכם

מיקי לוי: אתה לא רוצה שאני אעביר בוועדה שלי ביקורות על - - -     

עילי סימנהויז: אני אמשיך ואוסיף, כי זה אפילו משתפר, אחר כך נאמר לנו שאין מה לעשות, הצבא צריך אותנו עכשיו, ואז אמרנו: אל תדאגו, כי ברגע שיוציאו אתכם, למדינה לא תהיה ברירה ונצטרך לספק את המענה הזה באנשים אחרים

עילי סימנהויז:      אני יושב פה, אני רואה נציגים של המשרדים, לאף אחד אין מושג מאיפה מביאים את התקנים, אז אלא אם לממשלת ישראל - - -     

קארין אלהרר: מעניין מאיפה

מיקי לוי: אלא אם כן הוא ימציא את הגלגל - - -     

קארין אלהרר: מה ימציא

קארין אלהרר:  יש עכשיו קיצוץ רוחבי

קארין אלהרר:  מאיפה הוא ימציא?     

מיקי לוי: את רוצה להגיד משהו?     

קארין אלהרר: הדיון הזה רק עצבן אותי

מיקי לוי: אני שמח שקיימנו אותו, ואני רוצה להגיד לך תודה רבה, כי התגלו כאן פערים שאולי רק הוועדה הזו תוכל לצמצם ולקבל את הנתונים

מיקי לוי:      קודם כל מכובדיי, זה לא עניין אישי

מיקי לוי:  גם ממשרד הביטחון וגם מצה"ל אני מבקש במייל עד מחר את הנתונים

מיקי לוי:       מהממ"מ אני מבקש לקבל את כל הנתונים דרך הוועדה, לקחת אותם אליכם, לעבד אותם, להשוות אותם ולהביא את התוצאות לוועדה, כי אין לי שום כוונה לרדת מזה

מיקי לוי:       אני גם מבקש ממשרד מבקר המדינה

מיקי לוי:  הבעיה שהתהליכים במשרד מבקר המדינה הם ארוכים ואין לי זמן

מיקי לוי:  העגלה רצה לפני הסוסים במקרה שלנו לצערי, ובכל זאת אני חושב שראוי שתיכנסו לכל הבעיות שעלו כאן, כי הן לא נגמרות עכשיו, הן ילוו אותנו מספר שנים, וראוי שתיקחו את הדוח הקודם ותעשו לו דוח המשך, כדי לרענן את הנתונים, כדי לרענן את הבעיות וכדי לדרוש מהמסגרות האחרות תשובות, כי אנחנו ניתקל בבעיות האלה כבעיות חוזרות בעוד חצי שנה, בעוד שנה בעוד שלוש שנים, אני לא יודע מתי

מיקי לוי:      מהממ"מ אני מבקש לנתח את כל הנתונים ולהביא אותם אל הוועדה

מיקי לוי:  יובל, זו הבקשה שלי מכם

מיקי לוי:      אין כאן שום דבר אישי, גם אם תבואו פעם נוספת אני מגן על פקידים בכירים כמיטב יכולתי

מיקי לוי:  לא תמיד בהצלחה מולם, אבל אם אני צריך אני מוציא אותם החוצה

קארין אלהרר: אנחנו אנשים טובים

קארין אלהרר: את בקריאה הראשונה, אז אני מבקש ממך

מיקי לוי: אנחנו בסך הכול רוצים לטייב

מיקי לוי:  ברור לנו שצריך לעשות איזונים, ברור לנו צורכי המערכת, אבל גם ברור לנו שהשוויון בנטל צריך להיות מול כולם ולא רק בצד אחד, ולכן אני מבקש מחר את הנתונים

מיקי לוי:  אנחנו נעבד אותם, ואם יהיה צורך, אנחנו נקבע דיון המשך לשבוע הבא

מיקי לוי:  המספרים שאתם תעבדו, הוועדה תפיץ לחברי הכנסת

שלום גנצר: ביום רביעי מתוכנן דיון על גיוס חרדים

שלום גנצר:  מעניין לעניין באותו בניין

מיקי לוי: נכון, בגלל זה ביקשתי את הנתונים למחר

מיקי לוי:  אל תהיה מודאג

מיקי לוי:  יכול להיות שביום רביעי יגיעו חברי כנסת, לא רק מהאופוזיציה שאכפת להם, יבואו חברי כנסת מהקואליציה שיותר אכפת להם בנושא שאני אמור לקיים בו דיון ביום רביעי

מיקי לוי:  ביום רביעי תבואו עם נתונים, אבל למחר בבקשה את הנתונים האלה, כדי שיובל יוכל לעבד אותם

מיקי לוי:  אני מתנצל אם מישהו פגע בכם

מיקי לוי:  אני מתנצל בשם הוועדה, זה לא ברמה האישית

מיקי לוי:      אני רוצה להודות לכל מי שהגיע לכאן ותרם את תרומתו המאוד מאוד חשובה לדיון הזה

מיקי לוי:  לא נרד מהנושא, אני מבטיח לכם

מיקי לוי:  תודה רבה

מיקי לוי:  ישיבה זו נעולה